amanoisuno/poet huggingface dataset:
白龜泉 陳巖
白龜擺脫泥塗辱，步入金蓮佛道場。玉水迸流山石裂，有靈初不爲刳腸。
靜觀亭 陳巖
打圍行蟻時時戰，觸紙癡蠅日日鑽。有客雲山深處卧，靜中回向此心觀。
聖泉院 陳巖
釋子親傳馬祖衣，枯藤來此卓烟霏。斕斑錦石寒泉底，湛碧中涵五色輝。
覽勝亭 陳巖
亭中妙墨粲于珍，添得一番山色新。幽坐看來如看畫，我今欲畫恨無人。
縞溪 陳巖
風信吹凉入鬢清，悠然目送一鷗輕。鷗飛不盡天回影，練色波光曳曳明。
觀音巖 陳巖
一性圓時萬境通，三生綺念墮真空。如今舉眼無非佛，身在光明法界中。
拾寶巖 陳巖
梵王住在光明殿，萬寶真同瓦礫看。玉塊金沙隨地有，好來擷取入中單。
望仙祠 陳巖
嵐翠相迎一笑中，窅然想見舊仙蹤。紛紛雲氣蓬萊近，目斷前山幾十重。
訪山亭 陳巖
又拚十日作山行，去路一程高一程。三十年遊遊未了，青山應笑白髭生。
蜃蟠嶺 陳巖
迤邐岡巒迅下馳，縈回蟠結幾蛟螭。終然鼓勇歸滄海，只待風雷借便時。
龍潭利衆院 陳巖
日涵林壑紫光凝，草動花翻氣似蒸。勝地剗開鼪鼬逕，數間松屋住殘僧。
曹溪 陳巖
近水人家自是奇，水成灣處各開扉。波光一片青銅鏡，無數文禽照影飛。
黄粒稻 陳巖
紫芒金粒動秋風，三月腰鎌捲地空。農事倦時天與力，機舂相繼便論功。
金地茶 陳巖
瘦莖尖葉带餘馨，細嚼能令困自醒。一段山間奇絕事，會須添入品茶經。
五釵松 陳巖
五股釵松黛色鮮，山家插鬢不成妍。道人見了都無用，付與雲鬟霧鬢仙。
歸去樂 邵定翁
歸去樂，歸去樂。山上山花紅灼灼，山下山酒香漠漠。折花自插還自酌，說渠萬貫揚州鶴。樂莫樂兮此一歸，禽知我知淵明知。三者之外知者誰，勸君緘吻藏高枝。
麥飯熟 邵定翁
麥飯熟，兒莫哭，阿爺搗麥麥煮粥。煨一蝦，配麥粥，飽兒腹。去年春梢餔麥田，馱兒走竄青山顛。歸來破竈無晨烟，兒孩不知今歲强。牀頭貳釜又一囊，儉惜可補兩月糧。老夫展拜妻燒香，謝蒼蒼。
插田 邵定翁
明朝蚤蚤起插田，東方未明雲漫漫。阿婆拊床呼阿三，阿三莫學阿五眠。汝起□火燒破鐺，麥飯雜菽炮鮝羹，邱嫂拔秧哥去耕。田家何待春禽勸，一朝蚤起一年飯。飯籮空，愁殺儂。
行不上也哥哥 邵定翁
青泥坡，一坡高一坡，毒蟒寄穴虎作窠。風酸日黯雲嵯峨，抵死欲上將如何。上頭莫有牡丹紫玉九袴带，黄金千萬羅。高堂阿婆雪皤皤，妻炊扊扅顰翠蛾。兒懶失學歲月蹉，縱得金玉喪已多。山禽笑汝汝莫呵，行不上也哥哥。
繅車 邵定翁
繅作繅作急急作，東家煮繭玉滿鑊，西家捲絲雪滿籰。汝家蠶遲猶未箔，小滿已過棗花落。夏葉食多銀甕薄，待得女繅渠已著。懶婦兒，聽禽言，一步落人後，百步輸人先。秋風寒，衣衫單。
提胡盧 邵定翁
提胡盧，既不掛于寂靜之邱墟，又不浮之汗漫之江湖。又不持之騎龍雨八區，胡爲喚人挈之登酒壚。桀紂以烟莽其都，李杜以風沙厥軀。前人醉倒後人扶，萬世一醉何年甦。矧今斗米抵斗珠，方坊刊章禁私壺。杖頭有金何處沽，何況杖頭金又無。我瓦盆，三年枯，借姑胡盧復我姑，請姑提取湘江水，去飲三閭楚大夫。
婆餠焦 邵定翁
婆餠焦，罪在妾，妾不能家家道缺。冬裘不完夏糧絕，愁得鬢成雪。朝看婆鬢兮眼滴血，暮思婆鬢兮心刮鐵。草枯東風吹不活，妾哀事姑無歲月。行人誤聽賤妾言，謂鬢殊不然，婆鬢不復玄。偶焦一餠尚可煎，別煎好餠供婆餐。餠焦自擇飣下盤，留取來年補漏天。
脫却布袴 邵定翁
前年糶麥得疋布，糠妻一衫儂兩袴。去年縣公索澆賦，剝袴貰錢寄官庫。一袴著穿兩膝露，餮虱爺孫浩無數。昨朝作勞汗如珠，脫掛田頭老桑樹。倉茫失收紅日暮，偷郎不惜持將去。脫袴兒，謝汝說，老夫頗亦知時節，無奈吾袴無可脫。
姑惡 邵定翁
姑惡，姑惡。姑不惡，新婦惡。不聞姑聲駡婦錯，但聞婦聲數姑虐。汝夫汝夫汝所嚴，汝姑又如天之天。高高在上胡可言，縱有可言當自冤。以天感天天自還，姜婦愈敬姑復憐。胡憤而死魚龍淵，至今誶語春風前。姑惡鳥，家私休與外人道。道與外人人轉疑，去婦何嘗說姑好。
呂望非熊 邵定翁
呂望非熊，□□□伯與太公。千千歲，無此逢。使伯蚤而出獵兮，公方沽酒之匆匆。使伯遲而出獵兮，公已埋骨乎東海之東。潦倒龍鍾，齒豁頭童。誰知而韜略胸，誰知而干戈功。邂逅一笑蘆花中，未語肝膈先玲瓏。望殺我家白頭翁，我車轆轆公我同，盍歸乎來造我豐。公亦當哀人命窮，霜髯一掀許之從。畢郢宰木悲我風，嗟嗟往事隨飛鴻。宇宙飄忽未有終，波濤洶湧愁拍空。鷗邊多少閒英雄，黄馘著書釣夕紅。夜半夢起搥蛟龍，豈不欲往烟霧重，西山日斷無來蹤。伯之來兮民之福，伯不來兮公何哭。鱸魚肥，蓴菜熟。
錦鏡池 汪灝
誰遣青銅一片懸，萬山如洗息淪漣。過雲不礙東西岫，明月能涵上下天。影合野棠魚自避，光分水荇鷺相鮮。臨流我亦忘歸興，晴翠撲人生紫烟。
示故人 杜濬之
在家同匏繫，遊子似籜飛。昔分參與商，今作塤與箎。感子意氣殊，顧我齒髮非。茅屋正蕭蕭，野花亦離離。無酒水可飲，無飯黍可炊。杲杲看朝陽，連連弄夕暉。男兒重交好，雪霜以爲期。
述志 杜濬之
寧往百里步，曲木不可息。寧忍三日饑，邪蒿不可食。雖云食息頃，便分淑與慝。志士當暮年，聞道轉歷歷。要使此一身，如琢復如滌。整冠與納履，微嫌費疏剔。未若瓜李地，絕不見吾迹。
書警 杜濬之
食李弗嫌苦，食梅弗嫌酸。不爲身所累，且從心所安。吾分固云薄，吾志亦非單。靜看如山禍，差之一念閒。所得甚眇眇，所喪已漫漫。百年修不足，一朝容易殘。雖處四壁立，如享萬鍾寬。靜坐明月窟，濯足清風灘。
春日携客游武夷 詹本
山脚健枝梧，百里插蒼峭。粼粼石可把，曙色坐遠釣。風水真笙竽，歷落太古調。衣冠带莽蒼，山鬼驚二妙。雲月正忘年，花鳥更索笑。迴船翠凌亂，吾道付長嘯。
閒中 詹本
萬事問不知，山中一樽酒。掃石坐松風，綠陰滿巾袖。
宿天台 詹本
風泉隔西屋，獨夜寒自生。開窗失山色，白雲壓前楹。累盡得瀟灑，去住俱不驚。鼻息答僧鐘，霜露入殘更。
池魚 祝慶夫
方池如鑑碧溶溶，錦鯉遊揚逐浪中。竚看三春烟水暖，好觀一躍化神龍。
庭竹 祝慶夫
庭前修竹長琅玕，任是隆冬不畏寒。戛玉篩金承雨露，亭亭青翠拂雲端。
句 祝慶夫
冰雪凝難解，風雲慶有時。
題浯溪  其一 李祐孫
明皇何以致顛危，林甫國忠成禍基。妃子良心猶不悟，此機惟有九齡知。
題浯溪  其二 李祐孫
浯溪崖石與天齊，兩刻中興大業碑。北向幾多垂白叟，百年不見漢官儀。
句  其一 曹良史
雲生畫佛壁，葉落病僧房。
句  其二 曹良史
閑來閉門處，認得讀書聲。
句  其三 曹良史
深樹月昏神火出，斷烟雪霽獵人回。
句  其四 曹良史
牆圍敗屋知無主，風響荒林似有人。
句  其五 曹良史
駕犢渡溪水，夕陽滿田畈。
題沈知丞園 壺弢
曲徑芳塘百畝園，更無煩暑礙風烟。留春庭院花如錦，迎月樓臺柳舞綿。鄴架插書金屋底，秦箏度曲綠衣前。主人宴罷歸來晚，銀燭高燒月午天。
刻石 歐陽慶甫
地僻人稀能幾家，清泉漱玉石欹斜。客來訪我慚無具，洗甑炊香更點茶。
大安舖 魏梅我
又望前村里，深溪快渡槎。牛羊半山塢，鷄犬幾人家。
界牌舖 彭九成
地僻人家早掩關，行人忙逐暮鴉還。急風花落隔牆樹，暗雨烏啼何處山。
新陽舖 江梅
梅花籬落菜花畦，春水平田釀燕泥。健事老翁頭雪白，一簑烟雨自扶犁。
舉富舖 安鏖
漠漠烟橫草樹青，依稀風景似蘭亭。小橋疏竹人沽酒，曲徑落花僧掩扃。
乾溪舖 李次淵
蘆芽抽盡柳花黄，水滿田頭未插秧。客裏不知春事晚，舉頭驚見楝花香。
分水舖 李次淵
青山北去連吳會，綠水東流到八閩。何必此中分界限，普天率土盡王臣。
楊莊舖 彭可軒
芳草迢迢去路，垂楊脈脈長亭。野渡半篙水碧，斜陽數點山青。
望仙舖 梅癯兵
一叟搜盆婦絮羹，喜聞官至出相迎。兩三家自爲鄰里，一半田皆無主名。
興田舖 范雲山
曲坡行盡處，雞犬兩三家。十里長亭路，青山道正賒。
黄亭舖 翁汝正
落日荒荒下遠蕪，市橋官柳綠扶疏。沙頭一霎腥風起，沽酒老翁來賣魚。
梅溪舖 翁賜坡
村北村南春水，山前山後人家。夜來何處飛雨，流出碧桃數花。
題壁 羅浮狂客
雲意不知滄海，春光欲上翠微。人間一墮千劫，猶愛梅花未歸。
却聘 梅國淳
野人不慣服冠裳，散髮披襟興味長。他日麒麟應有楦，願留蘇武牧羝羊。
詩一首 黄濴
半濃半淡四山景，快雨快晴三月雷。橋影不隨流水去，漁歌偏带夕陽來。
題鄭介夫祠 黄濴
當年不作南行客，他日應無北狩人。官似虱微言許大，肉如蟻飽道方伸。
春秋贊 宋度宗
微顯闡幽，三體五例。嚴乎成言，褒貶一字。
周禮贊 宋度宗
肇建六典，條章煥明。萬世之則，太平之基。
日新 宋度宗
大哉盤銘，日新其德。一盟一思，惟湯是則。
自警  其一 宋度宗
孳孳爲善，無怠講習。心思唐虞，聖道可入。
自警  其二 宋度宗
私既克，理是從。中則正，公則平。操則存，德日新。
離卦贊 宋度宗
日月麗天，德備中正。明以繼明，聖而益聖。
艮卦贊 宋度宗
兼山曰艮，德在知止。君子體之，思不出位。
晚望 宋度宗
鷗鷺歸烟渚，秋江挾晚晴。老漁閑艤艇，坐待月華生。
賞春 宋度宗
珠簾翠幕千門曉，麗日和風萬國春。乍雨乍晴雖莫測，無非天地發生仁。
社日雨 宋度宗
風催社日雨霏雰，處處雞豚樂祀神。見說豐年於此卜，不妨墊濕社翁巾。
新凉 宋度宗
新凉燈火又相親，遍閲羣書不厭勤。緩視微吟真樂處，那知宮漏夜將分。
授衣 宋度宗
從來人事順天時，九月纔更即授衣。可笑索裘臨歲晚，履霜猶自未知幾。
桂 宋度宗
秋桂庭前霽影凉，萬重深翠護深黄。恭迎兩殿臨清賞，壽斚濃浮月殿香。
恭和御製賜牟子才韻 宋度宗
視草詞臣地位高，玉堂深夜許焚膏。文華瑞世呈儀鳳，顧問承恩直禁鼇。喜有奇才追宋軾，光膺聖製勝唐綯。重修盛典熙朝事，千古青編記寵褒。
題諸色扇  其一 宋度宗
履霜知地凍，賞雪念民寒。山嵐迷曉月，海浪起晴雲。鷺起蓮邊曉，鷗棲蓼外凉。西風欹翠蓋，曉露浥紅裳。艷紅酣霽圃，冷翠媚秋池。聲幽梧葉雨，香冷菊花風。院子供新茗，園丁獻異花。
題諸色扇  其二 宋度宗
穠華照水澄秋靜，冷艷欺風醉露凉。一枝翠葉凝秋色，萬粟金英噴古香。月篩穠影虛窗靜，秋染繁英淨几香。千葉喜容迎曉日，萬鈴黄色映朝霞。日麗柳塘鶑語滑，雨收桃岸燕飛忙。
凝華殿帖子 宋度宗
帝德巍巍，溫恭允塞。心傳精微，惟堯是則。
賜陳郁 宋度宗
文窺先漢，詩到盛唐。侍余左右，知汝忠良。王城雖大如海，政恐一藏而不得藏也。
進聖訓 宋度宗
寵頒御墨十行新，天錫光華被小臣。家學傳心當謹守，恩深何以報君親。
賜狀元張鎮孫以下詩 宋度宗
臨軒再策豈虛文，要語詒謀敢弗遵。昭格天心惟至敬，封培邦本在深仁。詳延喜見洋洋對，來譽知爲蹇蹇臣。始進便當思遠到，會須華國有儒珍。
句  其一 宋度宗
歸仁由克己，學道在存心。
句  其二 宋度宗
堯舜傳心惟以一，禹湯受命本乎中。
送孟和卿平陽尋母 龔孟夔
杜羔念母心最苦，豈意一朝逢澤潞。母驚兒貌似乃翁，兒抱母啼淚如雨。五十孺慕朱壽昌，刺血寫經毛髮蒼。間關同州晚相見，迎侍親輿歸故鄉。人生百年一彈指，母恩未報情曷已。團圞尊前舞綵衣，大勝世間朱與紫。子行萬里涉風沙，誓不見母不還家。兒今髮落母應老，道旁看者還咨嗟。臨川孟氏號雍睦，家世來此澶淵族。婆娑老慕紫荆花，料想春風依舊綠。
嘲賈似道 劉壎
三百年餘歷數更，東南萬里看昇平。黄金臺上麒麟閣，混一元勳是賈生。
輓蜀帥張公玨 劉壎
玉壘雲浮五十秋，關西虓將勇無儔。三吳甑墮猶堅守，八柱唇亡不耐愁。瀘水捷收勞騕褭，夔門機伏失兜鍪。吾君不負吾甯死，遺恨誰憐快敵讎。
輓綿漢簡諸公 劉壎
綿漢風酸動殺機，北來鐵騎遍驅馳。幾千里地弓刀運，百萬人家骨肉糜。鬼哭神號無限恨，蠅蛄蚋嘬有餘悲。平生食祿何從避，留取香名百世垂。
輓四川制帥陳公 劉壎
狼煙又起錦城邊，帥閫謀疏亦可憐。先軫元歸應有恨，萇宏血化豈無冤。百身莫贖誰三酹，一死真成蓋萬愆。遺事如今人不記，綱常猶幸立西川。
補史十忠詩 知潭州湖南安撫使李公芾 劉壎
三已甘退休，十連起遲暮。伊誰急求子，流落乃不怒。黑雲來如山，殺氣震平楚。恭惟君父命，封疆以身護。闔門義不辱，呼卒汝善處。飛魂隨劍光，自已投火去。天泣鬼神愁，地摇山嶽仆。吾非莒柱厲，敢以死醜主。正自常事耳，命義逃安所。沖遠誰與儔，睢陽有張許。
補史十忠詩 池州通判權州事趙公 劉壎
若人作何狀，立節乃殊偉。人言此蜀珍，位卑名未起。坐分秋浦月，攝此千里寄。沙頭風色惡，寒城凜弘峙。吾聞開關迎，棄遁亦復耻。茲惟城郭臣，大義吾知已。間道走帛書，灑血別玉季。細君絕可人，雙飛同一死。南八彼男兒，此婦乃如此。骨朽香不廢，吾詩當清史。
補史十忠詩 丞相都督信國公文公 劉壎
時平輒棄置，事迫甘前驅。嗚呼忠義臣，匪直科目儒。江寒朔吹急，列城同一趨。豈不寄便安，綱常乃當扶。移檄倡諸鎮，奮袂躬援枹。川决莫我回，萬險棲海隅。天乎復不濟，道窮竟成俘。一死事乃了，吾頭任糢糊。悠悠譏好名，責人無已夫。三衢有魁相，投老作尚書。
補史十忠詩 參政行丞相事陸公秀夫 劉壎
天地無託足，海天同隰光。明知復何爲，不忍隳三綱。祼薦覬少延，謳歌寧遠忘。或者莒在齊，聊且帝一方。竭蹶竟委頓，臣謀非不臧。運去天莫留，力盡心彌强。終不負吾主，名義天地長。懷璽隨龍遊，舉室水中央。斯人文華士，乃爾百鍊剛。機雲儻通譜，應羞朝洛陽。
補史十忠詩 前左丞相江文忠公萬里弟萬頃 劉壎
匡廬雲錦屏，鴻儒産其下。風神儼如龍，夭矯莫可駕。卷懷經濟具，婆娑洛中社。怪事玉牀摇，清晝天忽夜。突騎從何來，陰風飄屋瓦。大臣義有死，欲避吾不暇。庭前環止水，萬事付一捨。從容友靈均，朝野動悲吒。愍章極哀榮，汗簡誰記者。倘有南熏書，季方足堪亞。
補史十忠詩 江西制置司都統密公侑 劉壎
臣有置身義，豈計官崇卑。偏將知死忠，不曰天下奇。漢節既披靡，失位趨江西。閫帳駐臨汝，招徠樂其歸。雪寒南浦愁，羽檄蘄濟師。一將奮風虎，鼓行亟飈馳。踰嶺疾戰苦，裹瘡呼健兒。坐縛膝不屈，伏鑕甘如飴。小臣禆校耳，職也宜死綏。廬州大將在，白首豎降旗。
補史十忠詩 淮東制置使知楊州李公庭芝 劉壎
淮海接風塵，胡乃似鐵壁。卧護有天人，十載藉福力。重來人未老，愁絕事如昔。苦戰孤城危，痛哭天柱拆。夢遊三山上，人倫浮海出。突圍志南征，吾欲重建極。天弗鑒臣忠，冥冥墮叢棘。先軫面如生，萇弘血化碧。臣死誰復知，臣忠終不易。一將更大事，嚼舌死駡敵。
補史十忠詩 樞密閩廣宣撫使陳公 劉壎
淳熙名宰孫，比德粹如玉。决科魁偉英，駸駸廌冠肅。䫫田煩諫疏，相嗔俄嗾逐。補郡仍免歸，黄流已漫陸。天族日光薄，力疾支顛覆。蹉跎南冠縶，道病死不辱。往昔五峰堂，傾蓋語跋燭。斯人真妙人，哀哉慳厚祿。長揖丙辰魁，各天並黄鵠。不有二忠存，千古笑科目。
補史十忠詩 少傅樞密使張公世傑 劉壎
士有守節死，豈以責武夫。武夫尚能奇，消得銀管書。何許熊虎英，鐵面美髯鬚。護寒久枕戈，赴難甘殞軀。金山定活著，志願嗟違初。江心集羣策，炎精回一噓。間關瘴海嶺，萬死存趙孤。時也可奈何，北風散檣烏。漂漂竟何之，無乃膏鯨魚。渭濱多貴將，反笑斯人迂。
補史十忠詩 四川制置使知重慶府張公玨 劉壎
坤維拓提封，形勝古天府。血戰五十秋，零落餘八柱。江南傳箭急，誰暇此回顧。落日古渝城，杖鉞乃甚武。天東甑雖墮，吾自强支拄。渡瀘躬討逆，歸來戰彌苦。蕭條下夔門，機穽伏中路。咄咄快敵仇，誰歟掩坏土。哀哉關西雄，國亡猶不負。同時督軍將，腰金插雙虎。
句  其一 劉壎
羽纛金章映坐狨。
句  其二 劉壎
水繞桃源隄上下，花迷金谷路高低。
遊仙華山 方鳳
仙華矗萬仞，我乃廬其東。日夕與山對，今茲踏玲瓏。起左信奔鹿，當前任啼狨。大嘯崖石裂，一覽天宇空。蒼松飽風雨，絕壁挂老龍。樵斧不得睨，撫根憩吾躬。邈哉軒轅氏，問道由崆峒。龍髯一以遠，千載悲遺弓。猶傳少女靈，鍊玉于焉宮。山林重帝胄，香火明民衷。我來重懷古，攬涕臨西風。何當刺飛流，一洗磊磈胸。
遊寶掌山寺 方鳳
茲辰欲有適，軒車偶來駸。劚苔北村南，荒竹晴窗陰。接語未及久，相邀指叢林。澗行任詰曲，巖眺經嶔崟。于時春早暄，生意見草心。紅紫寂未動，萬山蒼翠深。伊予夙好遊，忽忽老見侵。孤興尚衡霍，遐思或巫黔。况此近居里，而能盍朋簪。裂石發悲嘯，沿流引清斟。捫蘿復忘疲，古洞窮幽尋。豈無聲利痼，見笑山水淫。人生本來浮，世故未易任。蘚崖拂前題，俛仰已昔今。我法姑用我，睠言屬同襟。
寄柳道傳黄晉卿兩生  其一 方鳳
大火且西逝，赫曦詎能爲。叢竹覆孤館，綠陰相蔽虧。人散衆喧寂，獨鳥嚶鳴隨。想見探討餘，層層發新知。儻不鄙朽拙，勉哉勤相遺。
寄柳道傳黄晉卿兩生  其二 方鳳
太璞散已久，鴻甄疑未均。惟有砥礪志，搜剝得其純。勿以珪璋質，頑石置勿陳。君攬國香蕊，每與荆棘鄰。荆棘豈不刺，反以揚素塵。
寄柳道傳黄晉卿兩生  其三 方鳳
盈盈黄菊叢，栽培費時日。依依五絲瓜，引蔓牆籬出。于今想新花，于今長秋實。花實豈不時，灌溉尚期密。毋令根荄傷，委棄等藜蒺。
寄柳道傳黄晉卿兩生  其四 方鳳
新秋凉氣發，松籟調于喁。山房良靜閴，文史淡足娛。吾心太虛廓，儻然萬象俱。大觀物物齊，何事分賢愚。遐哉金蘭契，聊用佈區區。
懷龔山人聖予 方鳳
西北有傑閣，岧嶢切雲天。綺窗通四望，綽約流蘇懸。中有絕代人，端居方盛年。被服既殊衆，容采亦鮮妍。瑶床置寶瑟，玉軫朱絲絃。有時揚妙指，泠泠宮商傳。曲終恣仰頫，託契軒農先。靡曼諧里耳，大雅誰能憐。我欲往從者，淮海生寒烟。
藥壺山寺步師遠上人韻 方鳳
旭日耀禪林，曈矓晃虛室。觀心得無爲，頗覺詩思逸。得句祈疾書，振衣陡焉失。持此證空空，一笑墮不律。
寄仇仁近 方鳳
憶昔三浙湄，匆遽買舟訣。大海漲波濤，排空銀浪掣。時方逢杪秋，凉風正凄絕。况復嬰沈疴，殘喘一身孑。落日古渡橫，牽衣各嗚咽。尚期營歸餘，旋泛山陰雪。詎料人事遷，芳春竟五閲。寧無雙鯉魚，寒溫敘曲折。顧茲悲憤衷，未足陳一切。階前金鳳花，當車行復輟。閣上西湖光，可似舊澄澈。
重陽對菊得菊字 方鳳
懷哉止所翁，與我幾觴菊。方當舊節來，已作秋原哭。會葬有遠朋，風雨此淹宿。佳兒敬父執，姻友更敦睦。投轄不愧遵，設醴仍爲穆。其如插萸遍，不見而翁獨。悲歡今昨筵，還往東西轂。回首試長望，依依但雲木。
題鄭氏義門 方鳳
人愛渭水清，畢竟河流渾。不知黄虞世，何處覓旌門。旌門縱百世，豈能外彝倫。祇因風氣漓，遂表爲義民。麟溪有寒泉，西流類拖紳。泉聲徧塞耳，亂却牝雞晨。夜帳潑煙黑，秋缸吐火紅。六世孝友家，元屬書聲中。爛銀鋪作榜，綽楔何崔崔。戶神似相語，莫遣阿奴來。人心一遭蠱，五官皆作魔。不賡斯干詩，却聽燃萁歌。兄弟本一氣，爲利分汝爾。借問嗜利人，千載得不死。鴟鴞巢滿林，何地不感惻。若非慈烏啼，血淚收不得。我身親乃有，况此身外物。世人果何思，肝膽每相賊。當年朱兩轓，回首血在頤。爭如義門鬼，千載不餒而。何人非楊椿，如椿能幾人。祇緣本心死，所以有緇磷。大樹大十圍，枝葉日敷蕃。願培百尺土，庇此千歲根。
哭陸丞相秀夫 方鳳
祚微方擁幼，勢極尚扶顛。鼇背舟中國，龍胡水底天。鞏存周已晚，蜀盡漢無年。獨有丹心皎，長依海日懸。
咏霜葉寄皋羽善父 方鳳
秋盡吳江道，丹楓樹樹奇。葉爲詩者色，霜乃畫之師。望似醉鄉近，疑猶花事遲。停雲俄在念，倚杖未歸時。
北山道中 方鳳
拂衣去城市，信步踏晴泥。草意春風蚤，松陰野日西。語長忘路遠，行近覺山低。更欲遲來此，穿林聽鳥啼。
西鹿田寺聽雨 方鳳
禪棲投倦客，山雨起更闌。窗葉散幽響，石林生峭寒。洞深猶暗瀑，江遠忽飛湍。想像雲蘿外，應宜曉色看。
同胡汲仲兄弟登香遠樓 方鳳
策杖探幽勝，同登况二難。江山雙極目，宇宙一凭欄。春色啼鶑破，孤城擁浪寒。遥遥烟靄裏，猶作故宮看。
東甌雪中山茶盛開 方鳳
海色連蓬島，同雲一望迷。寒花空故故，醉酒只悽悽。卜世無三兆，傷心有五噫。仲宣樓上賦，愁絕不堪題。
答仇仁近 方鳳
城郭相過嬾，山房翳薜蘿。谷當嘉客遯，阿稱碩人薖。竹徑鳴騶斷，芝壇野鹿多。松風雲壑冷，掃石待狂歌。
呈皋羽 方鳳
依依蓮社客，斗酒共相酬。臭味語中得，榮名杯上浮。世情餘百變，吾道合千秋。肯信張平子，窮居但四愁。
寄吳善父 方鳳
嘖嘖不得意，興懷偏爲君。猶爲乞米帖，不作送窮文。縱酒長違俗，揮毫自出羣。相思今夜雨，滴瀝未堪聞。
次陳浦泉教授渡江韻 方鳳
笑拂湖亭柳，春歸客亦歸。塔雲連岫暗，颿雨絕江飛。老覺遊非壯，癯應遯却肥。有詩充古錦，尚不愧林扉。
宿保安寺 方鳳
捫蘿山逕迥，流水石橋分。一雨過秋寺，千峰生暮雲。望窮迷野色，沙遠見鷗羣。煙靄蒼茫外，寥寥清磬聞。
八月十四壽吳良貴 方鳳
四十强而仕，斯言著禮經。摶鵬宜運海，振鷺且充庭。後夜中秋月，今朝南極星。耄夫頻獻酢，留眼看袍青。
哭餘之張教授 方鳳
吾憐張仲蔚，青草少人行。曉帳螢猶濕，空山鶴自驚。徒餘八斗望，誰築五言城。莽莽孤村外，王孫掛劍情。
和張子良 方鳳
寤寐溪山好，相過不厭頻。詩留曾宿客，月照乍歸人。率爾呼盤粲，憑誰辨主賓。未須陳咫尺，高誼總秋旻。
書示同志 方鳳
尚覺浮名累，樵漁寄此身。尋盟潛勗德，証業喜知新。氣誼生無間，文章合有神。毋徒涉城市，出處任風塵。
贈樂閒居士 方鳳
市遠塵囂隔，神閒幽事并。埽花憐竹影，煮茗訝松聲。月與詩如約，琴將鶴互賡。冷香生碧落，秋夢不勝清。
重陽明日得日字 方鳳
浮生聚塵輕，流景飛羽疾。故人已新阡，舊雨又今日。不惜酒飲狂，且須詩縛律。一笑復掀髯，天地何終畢。
仙華招隠 方鳳
軒后悲蒼劍，神娥下玉霄。攀髯初失夢，遺蛻尚凌歊。碧墮升棺影，青分産柱苗。山精依鹿竹，天雨濕鷄翹。有約成孤憤，無人重久要。豢龍因姓氏，使鶴誤軒軺。冉冉將終老，冥冥不可招。無書寄青雀，有恨在中條。
憶同張子長遊北山諸名勝 方鳳
昔與張公子，翩翩訪赤松。重來踰兩紀，獨去宿孤峰。古木蒼陂映，禪房側逕通。夕陰千嶂黑，人靜一燈紅。幸及軒車會，寧辭杖屨從。相看如夢寐，健步愧兒童。春盡山仍好，林深澗忽窮。天低時墮雨，寺遠偶聞鐘。弔古田無鹿，探奇洞有龍。幽尋穿䆗窱，高步蹋玲瓏。靈草多成藥，疏篁不作叢。嵐光疑晻曖，野色在空濛。下瞰疑無底，言旋復向東。巖阿依斷礎，烟嶂落飛淙。細路緣苔磴，危橋跨石谼。泉依山曲曲，雲與樹重重。巨剎標名嶽，穹垣護畝宮。倚欄斜日下，入室老僧逢。零落螭頭墨，荒凉馬鬣封。不才持薄祿，終古愧高風。弛擔雲關裏，傳觴雪峽中。追隨尋道侶，述作付文雄。急景真流電，浮生尚轉蓬。後期觀歲晏，來往意憧憧。
仙華山採茶詩 方鳳
軒娥遺瑞草，仙掌撐何年。苗蕊矗空壁，殊根蟠遠天。蒙頭莫可劚，垂脚或爭傳。冉冉雪霜飽，亭亭風日蠲。危哉梯鳥道，允矣獲龍涎。叢蘗雜丹鼎，濕雲伴玉延。香真千里擅，苞結三生緣。夜莢抽雷後，春焙貢社前。一鎗滴瀼露，片碾擣和煙。碧澗規模絕，洪州氣味懸。滑甘矜紫筍，幽馥訝青蓮。既揀兔毫點，應添蟹眼煎。松濤生遠韻，風致想真筌。七椀賡仝咏，三篇繼羽編。醉鄉已失路，摩室將逃禪。服食益人壽，何當煮汞鉛。
八景勝概 華柱丹光 方鳳
何年撐空荒，截置珊瑚樹。長日燦朝霞，芙蕖挹新露。
八景勝概 仙壇靈草 方鳳
葳蕤不記名，絕壁挂縷縷。果否垂衣年，絲麻績蠭午。
八景勝概 中峰嘯月 方鳳
縱身嘗决雲，山月此晶皎。疑是七還丹，邠盼吐物表。
八景勝概 深穴噓風 方鳳
草木何豐彤，懸崖護丹穴。相傳通鼎湖，深窈吹寒冽。
八景勝概 劍峽遲鸞 方鳳
峽中候帝子，青鳥空徘徊。搔首叩玄律，何當化鶴來。
八景勝概 卦尖望鼎 方鳳
遥岑誰畫卦，置此荆山鼎。乍可姹女飛，千秋覘溟涬。
八景勝概 藥壺閃影 方鳳
紫車貯藥壺，日夕發光怪。不道洞府深，翻嫌八荒隘。
八景勝概 龍門飛瀑 方鳳
飛雪濺𥓂砑，流雲當面起。邂逅綠毛仙，臨流同洗髓。
三洞 方鳳
金華北山三洞天，垂髫欲往今華顛。春風吹衣雨洗屐，瘦筇忽拄蒼山烟。山高地平走幽澗，根絡石上森楠楩。步從飛橋瞰石洞，崖色閲世知幾年。風痕霧迹化異物，龍首昂左尾右旋。就中暗穴如蟆頤，急水瀉碧鳴媧絃。遡流束炬照徒涉，肩背擦石行拳攣。水窮路夷內景得，以炬交燭窮幽玄。細紋蹙波湧浪接，皓彩凝雪飛霜鮮。大爲獅子虎犀象，瑣碎亦復蜂屯然。蜿蜒雙蟠角尾具，一一玉爪拏蒼堅。穹龜負甲色深墨，長蛇白質相縈纏。鐘能鐘聲鼓能鼓，不假樅簴知誰懸。直櫺斜檻藏湢室，短畦長町移原田。青雲白霓五色霞，笑畫敗絮留丹鉛。中途經過最深窅，伏身低眺洞口泉。空明一線隔遠見，秋蟾浴海光嬋娟。左巖袈衣頗橫亙，疊摺衆皺垂蹁躚。自餘神怪不可極，似鑿非鑿鎸非鎸。出登山腰叩中洞，外視石井聞潺潺。入深踏險思縋綆，長竿揭炬後且先。水簾可俯心爲悼，到此十九歸言遄。嗜奇不憚歷磊砢，足以目故差輕便。翻身却望水簾處，銀河天落懸吾前。常情疑復下百尺，積水定作神龍淵。石乾徑闢却易進，玉筍拔地修而圓。宜爲淵處乃爲屋，亦或摩蘚題新篇。同遊怪我久未出，笑謂豈欲井底眠。林幽風起日已晚，猶睨高洞山之巔。薪蒸可買樵我導，不遠數里仍攀緣。傍從石壁入深坼，如鐵戶限瓊爲櫋。儼然海相挂珠絡，熟視始信非誇傳。左爲朝真正面入，便想笙鶴遨羣仙。雲霞波濤仙衣裳，奇詭豈必下洞專。歘然修梁架巖起，左右蒼白龍形全。望中極底勝漆黑，雙扉隠隠啟半邊。天光一道燭扉內，知此明罅從何穿。霤深壁峭不可往，安得插羽如飛鳶。嗟余茲遊尚牽俗，身所驟歷辭難宣。但思乞水學坡老，洗眼看字消餘年。
與皋羽子善遊寶掌山 方鳳
寶掌一山何勝絕，老龍千載事已別。巉巖怪石峭森列，矯首三洞蹇奇崛。不知何年風雷烈，鑿開混沌此瞥裂。高洞攀緣與天接，棲鶻所巢勢嵽嵲。隙泉漏滴清且澈，薜蘿爲衣儼陳設。中之洞兮巧融結，四達坦明如我闥。低山一洞尤寒泬，鏗然谷應合音節。共愛孤蟬遠林咽，又疑帝子笙歌徹。乘風便覺神飛越，落景徘徊就僧榻。好向天風更搜抉，相期夜半踏明月。
故宮怨 方鳳
白日欲落何王宮，腥雲頹樹生烈風。獼猱幾年爭聚族，饑蟒獰猙攫人肉。熊豨肆毒夜橫行，刺蛆刲血多飛鼪。螢尻吐燄大如鶩，照見女鬼迎新故。寒更鴟吻空哀哀，誰能化鶴還歸來。山都冶夷總難記，妖狐吹火月墮地。
題光風霽月樓 方鳳
人間底處無風月，知用何時最佳絕。芳播崇樓淑氣浮，影涵古桂清輝發。向來雅重無極翁，灑落襟懷與此同。去之百世猶彷彿，宛見道貌匡廬中。誰題品語黄太史，大書四字紫陽子。今從建水得此本，如拾蠙珠捲文綺。携歸八詠雙溪州，晏然直與造化遊。無邊妙處乃萃此，韙矣君家百尺樓。
鴻門讌同皋羽作 方鳳
項王重瞳氣蓋世，叱咤喑啞萬夫廢。交割河山杯酒中，弱肉眈眈恣虎視。帳列爪士吞鯨鼉，神鋒技擊光蕩摩。中有一人亦拔劍，是楚是漢舞婆娑。須臾壯夫擁盾入，怒目而語眥盡裂。項王喣嫗無一言，楚國孤臣淚流血。玉玦何勞再三舉，拂衣竟作彭城死。沐猴而冠何足云，君看五采成龍文。
上元陳丞相宅觀燈有作 方鳳
渴龍入夜吼百川，無數鮫珠迸地圓。星斗撼天半欲落，五花琪樹皆生烟。烟燈豈不勝花朵，踏歌何人增坎坷。風塵淮北馳羽書，金鼓江城賽燈火。君不見狄青宣撫荆湖間，上元張樂晏清班。忽然稱疾燈未滅，五更已奪崑崙關。
遼西曲 方鳳
遼西八月邊風急，塞草凝霜刁斗濕。旅雁嗷嗷思婦哀，錦機初罷流黄織。并州快剪裁作衣，製成千里寄相思。巧盤詰曲同心紐，附繡回旋錦字詩。詩長字字愁胸臆，紐比連環解難得。解難得時君莫諼，啼紅認取封時痕。
翠微樓對竹會飲 方鳳
縹渺飛樓修竹裏，珠簾半捲清風起。月明十二畫欄空，美人遥隔湘江水。夜深吹徹玉參差，引到丹山綵鳳儀。還倚仙翁九節杖，翠雲深處望安期。楚調歌殘仍擊節，簷外紛紛落蒼雪。樓頭醉卧笑元龍，一片歲寒心似鐵。
答柳道傳餉笋 方鳳
東家鼎烹矜大嚼，西家呼盧賽乳酪。肉食那知儒素風，似君臭味將無同。知我山齋少白粲，隨時易辦松花飯。佐食投筯毋乃饞，筠籠新掘來幽巖。封題遥寄四五尾，歆然解剝出肌理。和以芹根及薤芽，醯鹽澹著香無涯。黄虀脫粟絕滓膩，得此加餐檢殘笥。手把南華讀一過，詩思陡湧如春波。題箑酬君君莫笑，胸中成竹諧清調。
送吳立夫 方鳳
有人儲書塞中腸，不能奮發爲辭章。亦有英姿限時命，坎坷名不登文場。吳子妙年即秀穎，隻字過眼終無忘。文如翻水溢萬斛，晝夜不舍流湯湯。于今東南聚雋彥，奭然一發能穿楊。二十脫穎客毛遂，名登十九能低昂。亦如列宿二十八，有捄天畢施之行。况子平生志遠遊，塊坐已能窮八荒。從茲北上有歷覽，徑到洪河經呂梁。青徐平野望不極，半萬里程趨冀方。君不見龍門探奇氣益壯，文豪千載同翱翔。
北山道中 方鳳
起犯春霜一徑寒，清遊乘興約吟鞍。眼中最恨友朋少，塵外頻聞山水寬。溪落舊痕枯野埠，樹浮空翠濕危欄。巖頭幾處懸冰白，已作羣羊化石看。
客有問金華勝遊者以詩敘其概 方鳳
赤松上下雨霏微，八詠樓頭重拂衣。西港晴來汀草長，北巖幽處洞泉飛。風敲定磬鹿春過，月滿丹臺鶴夜歸。歷覽因知古詞客，盛誇雲夢未全非。
吳清翁石橋 方鳳
金椎誰奮破山霆，趨石渾疑走六丁。間道便須橫螮蝀，長竿先已豎蜻蜓。濟川作略君堪紀，吟雪行藏我欲經。領取溪山好風月，更看高架翼然亭。
冒雨渡浦陽江 方鳳
癡雲千頃壓江堧，寂寂籃輿破午烟。樹杪樓臺看近郭，渡頭波浪忽滔天。舟依曲港難迴楫，徑轉高陵每得筌。誰向龍山誇海國，一聲鐵笛女牆邊。
春日集張元吉兄弟宅 方鳳
銜盃不讓阮家風，况復陽春白雪融。調合西堂琴欲響，情深北海酒難空。詩題歷歷諸名跡，酬和年年幾醉翁。未盡清狂尚期約，同看燈火月明中。
寄梁隆吉 方鳳
羨爾英年早息機，羅衣脫却著荷衣。黄醪白釀供吟咏，野史稗官漫是非。舊事橫看東澗水，新餐誰共北山薇。金閨玉樹思君甚，采藥春華歸未歸。
讀西峰寺壁間詩 方鳳
出郭幽探約里程，竹籬小語忽雲生。寺藏密樹磬聲得，客染流霞暑氣清。煮茗每聞松湍落，長苔半與石床平。何來老衲吟魂盡，滿壁多題世外情。
九日同皋羽子善游白石龍湫用杜老九日藍田韻 方鳳
塵埃隔處地天寬，選勝携觴且笑歡。不惜逍遥投杖屐，何妨磅礴解衣冠。晴餘嵐重雨猶落，秋老天高酒易寒。世事悠悠雙眼外，與君飛瀑醉中看。
止所吳公輓歌辭  其一 方鳳
嶽嶽文豪共識名，歸來風月恣彈評。竹階過鶴窺棋局，花院流鶑和樂聲。燈酌蕭閒期鄭老，盆歌疏達慕莊生。何來排闥緋衣召，天上樓傳白玉成。
止所吳公輓歌辭  其二 方鳳
倦客囊書栖舊林，如蘭交契歲寒心。行藏與共盟猶在，生死俄分感獨深。喪寶可堪埋白璧，知音端合鑄黄金。茱萸遍插明朝是，回首西風淚滿襟。
吳良貴雪中歸 方鳳
別時黄菊映郊扉，轉眼寒風刮毳衣。豐瑞正當三白見，修程適自四明歸。因思水國銀兼浪，勝看山鄉玉作圍。老去羊羔總陳迹，坐氈猶喜客堪依。
吳仲恭翠微樓九日落成和謝皋羽  其一 方鳳
樓成楚菊芳菲候，客湊齊山酩酊期。與俗相追何日了，登高一嘯洗秋悲。望窮碧落鴻飛外，歸戀清樽月到時。野服從茲近蘿薜，西風塵土莫輕吹。
吳仲恭翠微樓九日落成和謝皋羽  其二 方鳳
慈竹堂陰長露梢，又添傑閣俯江郊。眼空霞錦疑鴻字，手摘松枝礙鶴巢。野月散衣閒弄笛，墟烟隔水見編茅。望中尚與漁樵接，若處真能廣絕交。
贈張叔元鎮帥 方鳳
越東佳氣鬰巃嵷，捉鼻馨名久識公。結髮蚤看翔藝苑，濡毫頻見屬詩筒。棄書忽學萬人敵，秉鉞尤誇一世雄。拔距三千堪敵愾，歌鐘二八陋和戎。長驅誓擣燕幽北，大纛旋移浦汭東。重鞏河山襄帝力，時垂竹帛勵臣忠。東南半壁騰王氣，杞梓全材恃將功。鵝鴨幾驚消玉壘，熊羆屢奮壯金墉。璽書褒錫恩原厚，節鉞招綏德愈隆。羣策更能延俊彥，衆謳先已徧旄童。深仁共頌綿瓜瓞，偉績還期勒華嵩。
三吳漫遊集唐  其一 方鳳
江上巍巍萬歲樓，今春花鳥作邊愁。傷心欲問南朝事，鳳去臺空江自流。
三吳漫遊集唐  其二 方鳳
願及行春更一年，中流簫鼓振樓船。不知何處吹蘆管，城外風悲欲暮天。
三吳漫遊集唐  其三 方鳳
不堪惆悵滿離盃，水碧沙明兩岸苔。無限塞鴻飛不度，二陵風雨自東來。
三吳漫遊集唐  其四 方鳳
孤雲獨鶴共悠悠，別作深宮一段愁。萬乘旌旗何處在，白雲猶似漢時秋。
三吳漫遊集唐  其五 方鳳
華表峨峨有夜霜，海天愁思正茫茫。遥知漢使蕭關外，泣上龍堆望故鄉。
三吳漫遊集唐  其六 方鳳
塞上風雲接地陰，萬方多難此登臨。坐中有老沙場客，霄漢長懸捧日心。
三吳漫遊集唐  其七 方鳳
江南江北望烟波，南國浮雲水上多。共說總戎雲鳥陣，中原將帥憶廉頗。
三吳漫遊集唐  其八 方鳳
邊風蕭颯動江城，獨上高樓故國情。磧裏征人三十萬，空教弟子學長生。
三吳漫遊集唐  其九 方鳳
愁看直北是長安，雲樹深深碧殿寒。心折此時無一寸，夢魂不到關山難。
三吳漫遊集唐  其一○ 方鳳
洞庭西望楚江分，回首姑蘇是白雲。今日南湖采薇蕨，何時重謁聖明君。
雜詠十首  其一 方鳳
反哺烏曰慈，食母梟名惡。如烏莫如梟，人心當自覺。
雜詠十首  其二 方鳳
馬舞睨祿山，猴朝識朱溫。人豈不若獸，變故輒負恩。
雜詠十首  其三 方鳳
鵾鵬奮雲霄，尺鷃棲野草。物各適其天，夫豈論大小。
雜詠十首  其四 方鳳
蜂房開戶牖，蟻穴有官守。究竟物皆然，夢幻君知否。
雜詠十首  其五 方鳳
小哉蠻觸戰，鄙甚蛙黽怒。達人能大觀，本以和平故。
雜詠十首  其六 方鳳
瑞世鳳鳴陽，司晨雞鳴丑。呶呶取人憎，亂蟬合緘口。
雜詠十首  其七 方鳳
蠶繭每利人，蛛網偏害物。利害夐不同，其間僅絲忽。
雜詠十首  其八 方鳳
猿啼不窺窗，牛馴常露地。伏虎與降龍，此理元無二。
雜詠十首  其九 方鳳
解牛中肯綮，相馬外驪黄。從知得三昧，意到形自忘。
雜詠十首  其一○ 方鳳
蟻封罅隙地，蛙井咫尺天。那能致廣大，此道誰爲傳。
懷古題雪十首 韓王堂雪 方鳳
聖主賢臣千載遇，夜雪皚皚幸其第。直愛榻外非吾家，欲下江南須早計。熾炭燒肉錦茵鋪，細君行酒以嫂呼。魯論自可相天下，何必區區泥上書。
懷古題雪十首 伊川門雪 方鳳
定夫中立希賢士，事師河南程叔子。門外雪深三尺絕，假寐覺來猶在此。口生鐵石爲肺肝，心欲求道寧知寒。他年傳授稱高弟，不愧芳名千萬看。
懷古題雪十首 蘇武窖雪 方鳳
子卿遠使匈奴國，持節堂堂不肯屈。置之深窖死爲神，饑囓氈衣渴飲雪。但懷忠赤自通神，未必長伴羝爲群。西風吹墮上林雁，白髮歸來有麒麟。
懷古題雪十首 長安落雪 方鳳
朔風瓊粉如篩墮，四望民居絕煙火。路無行蹤門反關，珍重先生獨僵卧。洛陽令尹舉孝廉，三冬喜愛照河南。有志何妨屢遷擢，要以清操除奸貪。
懷古題雪十首 李伋郊雪 方鳳
西湖無舟波凍合，孤山照人如玉立。太守徒行訪隠君，門前凈掃茶煙濕。坐談會公幽懷開，寒梅吹香當酒盃。隠君平生厭城市，雪霽何妨公再來。
懷古題雪十首 韓愈關雪 方鳳
浮屠誕謾唐宗惑，大內王宮迎佛骨。披忠諫嬰直逆鱗，遠貶潮陽蛟鱷窟。雪寒藍橋道路危，車兒追陪兒女悲。覉窮困苦暫時事，朝食南海無終期。
懷古題雪十首 陶穀茶雪 方鳳
馮夷翦水飛九垓，瓊花萬樹先春開。玉堂學士愛清味，取雪烹茶真快哉。堪笑嬌娥黨家妓，歌舞但知趨富貴。豈知吾儒儉素心，不誇文綺膏粱味。
懷古題雪十首 孫康書雪 方鳳
富貴爨炊蠟代薪，貧家讀書夜無燈。案頭寒雪三光白，欲益披卷未所能。長繩難繫青春日，功業良由勤苦得。獬冠他日立朝端，寒士聲名滿邦國。
懷古題雪十首 李愬懷雪 方鳳
有唐御極天所命，蠢爾孽臣作梟獍。克壯謀猷斷乃成，出師不愁天雪盛。銜枚夜渡張柴村，西平有子國有孫。懸弧不固兵徑入，擒取渠魁獻至尊。
觀陽山大石 方鳳
殷勤挾小艇，迤邐登大石。怪險若神造，幽闃真鬼宅。凌漢龍頭昂，負重龜背磔。倒拽萬牛喘，列坐千人窄。眇視笑一拳，端拜俯半額。憑肩護脛酸，呼酒鎮心忒。古壁剝舊題，灰竇礙頹屐。甫快雨忽晴，剛醉日欲夕。老禪嗜文詞，短卷盈咫尺。揮毫神欲飛，雲開萬峰碧。
寄雲林上人 方鳳
竹杖芒鞋去未能，鞅塵十丈苦相仍。去來今了三生事，輸爾寒巖宴坐僧。
題春壽堂 方鳳
人皆構堂思奉身，吳氏構堂獨養親。人皆種花圖炫眸，吳氏樹萱可忘憂。慈親鶴髮壽且康，昆弟列羅如雁行。旦暮升堂直滫瀡，娛親嬉舞斑衣裳。子能順親親顔悅，和氣盈盈藹堂室。春風荆樹發條枝，夜雨芝蘭秀芽茁。由來孝道通神明，吳氏家世應昌榮。他年移孝事君主，定使芳名書信史。
壽東先生 方鳳
黄菊香留晚節中，回頭猶記矢懸蓬。細看南極壽者相，全與東山老子同。向日閭里門轉大，此時庠序棟方隆。解衣推食雖私感，普爲儒流更祝公。
寄功父 方鳳
遺風日遠日相疏，七載歸來非故廬。烈屋漫思懸艾虎，忠臣空腹葬江魚。雲霽志氣消磨後，錦繡園林破碎餘。酒盞更須拚酩酊，詩簡聊示寄勤渠。
餞續古贅趙氏 方鳳
年華冠带玉輝輝，本悟秦風出贅扉。爲要權宜就家室，不妨暫時別庭幃。化推正始餘麟厚，占協和鳴待鳳飛。老我相親垂十載，指期觀子共于歸。
和陶淵明九日閒居韻 方鳳
小軒開傍小籬東，不但淵明有晉風。惟見幽芳爲友發，誰知清興與心同。猶憐推檻秋難老，更喜升樽酒不空。根本既能深保護，何愁霜雪傲寒冬。
述志 方鳳
只因生在胡元世，豈將襤褸換羅衣。壯圖落落還中止，高蹈悠悠且遁肥。松竹森然真有味，衣冠整飭不須題。優游但效商山客，雲谷叢生薤露稀。
述懷 方鳳
避元困守靜庵眠，雞犬無聲樂自然。石上清吟蘿月小，松間暢飲蘚花斑。幽深最似螺螄洞，巖險何須虎豹關。今愧縉紳惟隠晦，誰知四皓在商山。
對仙華雪懷 方鳳
仙華萬仞石離離，山上嶄嶄萬壑危。雪與梅花俱在望，琴携野鶴轉相隨。清如和靖西湖夜，興如王猷剡上時。我欲酬詩追雅調，寒山鳥迹少于飛。
句 方鳳
耕鋤曉雨有餘地，應接東風無暇時。
秋懷  其一 連文鳳
草木一何情，榮悴皆有時。颯颯凉風至，一夕失華滋。壯士撫蕭晨，慷慨令心悲。流光日以邁，西風生別離。渺渺愁予懷，此懷誰能知。
秋懷  其二 連文鳳
天高正寥泬，深夜羣動閴。秋聲從何來，淅瀝復蕭瑟。須臾忽澎湃，愁思若悽惻。罷琴試靜聽，紛紛鳴四壁。有如賈少年，流涕重太息。時事已凄凉，俛仰一今昔。嗟余復何言，抱此長戚戚。
秋懷  其三 連文鳳
西北多陰風，日夜吹裳衣。草蟲動機杼，札札鳴聲悲。百憂彌中腸，歡樂復何時。今日忽已逝，來日未可知。且飲以狂藥，酩酊從所之。
秋懷  其四 連文鳳
漫漫秋夜長，夜長不能寐。抱琴出中庭，月影落在地。一彈復再彈，聲澹趣亦至。誰家箏笛聲，紛紛亂人思。音響何急促，忽忽無古意。嗟哉鍾儀心，千古獨憔悴。
秋懷  其五 連文鳳
茫茫秋水波，灼灼芙蓉姿。采之不盈匊，及此行樂時。陽鳥來南翔，玄鳥將西歸。羈旅獨牽營，泯默生窮思。美人不可見，長歌以自怡。
秋懷  其六 連文鳳
季鷹真達士，棄宦歸東吳。祿無盈寸榮，盎無升斗儲。盤桓吳溪上，所樂只在魚。懷組夸鄉里，佩印驕妻孥。朝從高鳥翔，莫隨舜華枯。富貴豈不好，不能少須臾。朔風吹塵沙，出門皆畏途。抱影廓獨倚，新榮非良圖。
秋懷  其七 連文鳳
陰陰陵上柏，離離陵上草。樵兒與牧豎，躑躅陵上道。蛻骨出榛莽，后土不愛寶。衰蟬弔寂寞，寒蟾照枯槁。白雲散同漫，西風不敢掃。蓋棺千年後，既往不能保。人生血肉軀，百年終醜老。安得紫微書，遺我一火棗。
秋懷  其八 連文鳳
娟娟誰家女，軋軋弄機杼。買絲織未成，催租立當戶。下機愁向人，顦顇不敢語。泣涕走深山，深山更風雨。
秋雨歎 連文鳳
秋雨何紛紛，百草凍欲爛。曈矓不見日，黤曖猶未旦。烟雲雜澒洞，霄壤雨漫漶。阡陌何由分，涇渭不復判。怒觸老木摧，響急猛獸散。平陸魚鼈飛，行客鳥鼠竄。田禾藜莠興，斗米衾裯換。書生破茅屋，展轉長夜半。此時蒼生憂，誰知幾百萬。
送張仲實游姑蘇 連文鳳
君本吳下居，復作吳下游。愛此山水佳，役役不得休。卓哉太史公，涉獵縱冥搜。往躅誰能追，而有蘇子由。寥寥百載後，渺渺皆予愁。江南地益卑，士習日益媮。此行數百里，不過三兩州。歐韓不復作，去去將奚求。倘君有所得，歸以發我幽。
智果寺拜東坡參寥遺像次韻 連文鳳
吾愛參寥子，遺偈寄真跡。像貌儼如生，鈎畫宛若昔。讀此一代文，令人百慮釋。又愛東坡老，仙才逈飄逸。吟哦月露章，飛奮風雨筆。古寺遺清風，殘碑卧白日。我來拜祠下，怡然若私覿。和之詩與禪，詩禪機籟寂。相對兩忘言，終朝不獲一。徘徊走風廊，舂容坐苔石。於心適有契，所得不患失。禪空詩亦空，觀空莫觀色。寥寥百載下，無此二騷客。買酒爲招魂，欲招不可得。
送人入北求仕 連文鳳
南方有奇士，湖海聲獵獵。功名志氣銳，不憚遠跋涉。春風一片紙，區區無所挾。持此欲取償，易於拾秋葉。何以贈君言，勉哉耘其業。
慈烏 連文鳳
步出東南林，啞啞聞哀音。哀音不堪聞，而有反哺心。子母誰無情，爾情抑何深。昔人稱爾孝，鳥中之曾參。人於物最靈，奈何不如禽。
稻花 連文鳳
紛紛兒女花，爲人作顔色。眼飽聊自慰，饑來不堪食。此花不入譜，豈是凡花匹。太陽麗天中，正氣從午得。開此豐穰瑞，脫彼風雨厄。始華郁而甘，未粲光已白。我行田野間，舒嘯意自適。田者告我言，樂歲茲可必。但期一飽死，百年漫勞役。
鳲鳩 連文鳳
時兮呼婦來，時兮驅婦去。呼來知天晴，驅去知天雨。一去或一來，非爲新與故。白雲變蒼狗，人事何錯迕。不念糟糠時，棄如路傍土。
吠犬 連文鳳
爪牙淬霜戟，眼睛耀銅鈴。輕獧更健捷，羣獸此最靈。吠堯非無知，怪不類桀形。一片愛主心，庸作警世銘。哀哉乞憐者，摇尾偷餘齡。
蜜蜂 連文鳳
羣居崖谷間，不食人間食。春風百花場，來往無虛日。採花釀爲糧，倉廩自充實。歘罹割裂殃，操戈窮入室。何異誤國人，腹劍而口蜜。
寄廬陵劉國博會孟先輩 連文鳳
吁嗟天地何夢中，魈魌日夜噓寒風。萬物元氣銷鑠盡，文章千古無時窮。先生驅文挾風雨，筆勢不停心自語。頖池水暖芹正香，物換星移時不魯。昔魯東門已無人，況今門外車馬塵。飛塵著天黑如漆，靈光一點爭嶙峋。新進少年競浮靡，粧點春妍學桃李。貞元朝士已無多，不識伯淳堪愧死。江空歲晚雪滿天，錢塘風景經幾年。片言隻字落人世，至今識者猶能傳。愧乏新詩送盤谷，恨別情多歌不足。語言憔悴更可憐，故都寫作斷腸曲。潸然老泪愁天津，銅駝巷陌荆棘深。吳雲江樹黯無色，千里共此凄凉心。昌黎博士頭已白，籍湜當年門下客。俱是乾坤無用人，一見新詩重相憶。噫嘻齋前烟雨凄，橫江老鶴今來歸。我欲附之翎翅短，此情寄與東風飛。
董源山水圖爲北客賦 連文鳳
江南本是山水國，峽影峨雲插空碧。世人愛畫不愛真，一幅生綃懸素壁。董生好手畢宏上，意在筆先方落筆。雲關岫幌掃層青，月浦烟汀寫修白。縱橫瑣細分毫釐，變化幽冥絕痕迹。滄江碣石忽破碎，片紙散漫留不得。當年載入米家船，夜夜虹光八千尺。新評信口誇天真，聲價祇今萬錢直。流傳知落幾人手，神物護持入君室。世間尤物能移人，莫看江南望江北。
重遊天竺 連文鳳
何年飛去竺國峰，下際滄海蟠蛟龍。崛奇詭怪獻萬狀，八風播蕩吹不融。千年老藤無根樹，長疑上有仙人住。山空月白玄猿啼，咫尺蓬萊隔塵霧。瑶草春深不復妍，荆棘花開顔色鮮。誰驅蠻風煽劫火，神驚鬼哭愁山川。又疑黑衣故宰相，香火未冷今生緣。欲挾須彌還北海，未必神通能廣大。康回馮怒相傾摧，神氣未完支節解。穿崖鑿谷何時寧，混沌死矣靈不靈。
題濕洞 連文鳳
棲霞嶺頭起烟霧，棲霞洞前撼風雨。洞門深鎖碧泉寒，控塞玉壺冰雪貯。未容俗客潄齒牙，且乞詩人滌肝腑。何當買屋此山居，山中六月不知暑。
招隠吟 連文鳳
碧澗清泉白石寒，神仙一往不可攀，蓬瀛縹緲非人寰。天風高兮翔青鸞，欲往從之春花秋葉殘。歸去來兮，畏途而惡灘。歸去來兮，綠水與青山。衣蓑笠箬，烟幌雲關。揖許由，拉巢父，相與徜徉兮廣莫之間。黄塵不飛兮白日閒，芝苓森森兮風露漫漫。
贈畫者 連文鳳
麒麟閣上十一人，斯人瑞世真麒麟。雲臺功臣二十八，中興事業爭嶙峋。或在生前或死後，藉藉聲名自不朽。不知當時畫者誰，似此畫者當好手。古今何代無人材，翕霍變化俱塵埃。豈是畫師好手不復遇，豈是世無麟閣與雲臺。虎頭燕頷今已矣，婢膝奴顔當愧死。江湖人物何渺然，子當爲我走訪山林隠君子。
伍相公廟丁亥被燬 連文鳳
蘆中人，蘆中人，漁父相逢潯水津。一言慷慨辭寶劍，江空月白波粼粼。被髮佯狂乞吳市，狀貌不類流離民。博浪鐵椎袖入手，留侯切切志在秦。踰淮涉泗掃荆闕，死龍鞭笞無完鱗。日暮途窮快逆施，憤怒激烈忘君臣。堂堂廟食幾千禩，一夕化作風中塵。吳山落照秋風老，草木黤慘無餘春。天道茫茫忽今古，世事渺渺如雲輪。蘆中人，蘆中人，生爲公相死爲神。何時拔刀斫鱠痛飲松江醇。
庚子立春 連文鳳
又逢庚子歲，老景對韶華。簷噪朝朝鵲，燈開夜夜花。凄迷連月雨，冷落幾人家。幸有新春酒，瓶中不用賒。
東坡竹 連文鳳
眉山墓木拱，墨跡此淋漓。風葉活欲動，霜根死不移。老仙初畫處，元祐太平時。直節有如此，何緣入黨碑。
寄林處士景初 連文鳳
詩書歲月久，到老未忘情。一自文風變，長憂雅道輕。時人空見忌，聖主舊知名。更有孤高節，冰霜無此清。
二月晦日懷林處士 連文鳳
相思忽成夢，久不到茶窩。飛去羽毛短，別來風雨多。杏花一夜發，春事二分過。百尺龍潭上，知君意若何。
種菖蒲 連文鳳
此種即昌陽，稜稜九節長。薜蘿不敢碧，窗戶自生香。病眼看能醒，閒心覺漸凉。余非學仙者，莫問引年方。
夏日池亭小憩 連文鳳
眼前無俗物，萬竹與千荷。來此坐清晝，看風生白波。閒心諸事省，靜耳一蟬多。詩酒足消遣，其如長日何。
葛嶺廢第 連文鳳
此是歌鐘第，斯人去不還。繁華一夢裏，風雨十年間。紅葉自成徑，綠苔空掩關。國亡家亦破，愁殺夕陽山。
題在家僧自在窩 連文鳳
此即家山處，春風住幾年。晝看紅日坐，時抱白雲眠。半榻清閑地，一龕安樂禪。叢林有規矩，何似且隨緣。
曉起 連文鳳
鐘聲廢早眠，倚棹過晴川。半夜凉風起，一帆秋影懸。僧聯聞雁句，僕請買魚錢。每被人相問，誰家書畫船。
簡李元暉 連文鳳
移棹方游霅，携琴又到杭。溪山隨影轉，日月共貧忙。何處依劉表，無人識子長。世情已如此，客路獨堪傷。
壽林處士 連文鳳
人物推先輩，江湖姓字香。今年方八十，此老不尋常。道義襟期重，詩書氣味長。顧余蒲柳質，那得似彭郎。
中秋翫月 連文鳳
此夜月如晝，有人同倚樓。山河萬古色，天地一輪秋。盡賞興不足，醉看身欲浮。因思舊年處，風雨未能休。
暮秋雜興  其一 連文鳳
門巷多車馬，空齋掩半扉。天時秋後變，人事日來非。歲月銷英氣，風霜敝客衣。誰知光景短，冉冉去如飛。
暮秋雜興  其二 連文鳳
自憐今老大，空憶舊歡娛。翻覆看時事，艱危涉世途。客身湘浦雁，歸夢越鄉鱸。安得神仙術，行藏寄一壺。
暮秋雜興  其三 連文鳳
栖栖猶未定，去去復何求。縱有劉伶酒，難消杜甫愁。黑雲天易晚，紅葉樹多秋。哀怨不堪聽，笛聲何處樓。
暮秋雜興  其四 連文鳳
西風離別泪，點點落清笳。曲變猶莊舄，琴亡自瓠巴。餘生空歲月，倦迹久塵沙。顧影知何似，蒼蒼白露葭。
暮秋雜興  其五 連文鳳
且說西湖事，未言東海枯。悲風荒野大，落照廢城孤。有句填詩債，無錢覓酒壚。不堪重舉目，景物入秋殊。
暮秋雜興  其六 連文鳳
似隠還非隠，未能忘世情。山河亡國恨，風雨客樓聲。窮有天堪問，貧無地可耕。桃源窅何處，目斷故秦城。
暮秋雜興  其七 連文鳳
老計笑空疏，清風一草廬。閒門心跡在，仕籍姓名除。曲唱貞元後，吟歸丙子初。不言封禪事，誰識病相如。
釣絲風 連文鳳
短髮冷颼颼，倚船初下鈎。閒來片水外，輕弄一痕秋。淺拂蘋花落，低隨柳影浮。烟波清夢遠，吹不到王侯。
晚步 連文鳳
不知風露寒，深坐翠微間。對酒秋花盡，看雲暝鶴還。鐘聲黄葉寺，樵唱夕陽山。安得吟身健，長隨白日閒。
菊 連文鳳
不用移春檻，西風滿客車。行行無長物，粲粲只黄花。晚色裝秋重，寒香引霧斜。輦來尊俎處，有酒不須賒。
題友人湘行稿 連文鳳
詩史久不作，此游清興長。看山到湘水，隨雁過衡陽。醉裏關河在，吟餘草木香。九歌流落處，想爲一沾裳。
悼鶴爲楊彥禮賦 連文鳳
忽隨塵土化，不復此翩躚。遺跡今猶在，主人時自憐。晚風琴操外，殘月石牀邊。幾夜夢中見，夢中疑是仙。
廢冢 連文鳳
零落誰家冢，烏鳶出土飛。黄金知有屬，白骨竟無歸。野鳥啼陰樹，行人弔夕暉。蓋棺猶未定，何況此生微。
中秋偶病 連文鳳
中秋不見月，扶病倚闌干。故國愁心遠，西風瘦骨寒。縱無今夕醉，容有別時看。且作南飛鵲，一枝聊自安。
病後 連文鳳
一病忽半載，囊無挑藥資。生逢千劫後，死較十年遲。老色從侵面，閒愁併上眉。惟餘清思在，瘦盡尚能詩。
八月病中 連文鳳
此病從何得，蹉跎過六年。家貧無長物，藥債似隨肩。衰颯形如鬼，清臞骨不仙。死生俱一夢，吾自樂吾天。
送吳言可之鄞 連文鳳
四明多勝迹，不憚此行難。客棹霜天晚，征衫道路寒。湖靈通夕見，海日带潮看。莫遠乘槎去，風濤卒未安。
冬日晨興 連文鳳
開樓看雪坐，半榻著吟僧。頑甚不知冷，唾來還欲冰。空庭眠病鶴，凍壁立僵蠅。鄰巷有貧者，曉炊猶未能。
題陸介夫隠居圖 連文鳳
竹籬茅舍處，此是陸家村。惟有鶴看屋，更無人到門。古琴長挂壁，春酒自盈樽。似隠還非隠，幽居亦寓言。
送杜子問歸明州 連文鳳
未酬行道志，抱道復東歸。老入江湖鬢，寒深雨雪衣。客程烟樹晚，鄉夢海魚肥。所恨交情淺，臨岐別語稀。
對月懷故人 連文鳳
相思不成寐，風露夜漫漫。明月此時好，故人何處看。客愁盃酒盡，秋影一燈殘。空羨樓前雁，欲飛無羽翰。
默默詩 連文鳳
默默守吾玄，此心誰共言。青天開有眼，白日走無根。歲月貂裘敝，生涯鐵硯存。古人如可作，買酒爲招魂。
山居 連文鳳
無名亦無利，非隠又非仙。逐獸機心息，聞禽野性便。俗淳猶近古，人老不知年。此是山居樂，山中別一天。
三省齋爲洪中行賦 連文鳳
機巧日相尋，誰能自警深。惟君學夫子，此意即曾參。鐘破平生夢，燈明半夜心。遥知讀書處，松桂已成林。
自在廬爲倪遜翁賦 連文鳳
翁也家何在，悠然天地間。往來明月牖，坐卧白雲關。晚歲有餘樂，誰人似此閒。只爲清景惱，吟得鬢毛斑。
送周伯暘之餘姚 連文鳳
佳友難爲別，何時重盍簪。客衣黄葉滿，書屋白雲深。落月生離夢，寒蛩助越吟。抱琴從此去，虞氏有遺音。
破衣和尚 連文鳳
平生只布衲，渾似晚秋蓮。當日住何寺，隨身著幾年。懶將黄葉補，閒共白雲眠。結屋吳山下，修行了宿緣。
聞復先上人下世 連文鳳
滿腹貯韓文，僧中少似君。行高臨死見，名重在生聞。霜變北峰樹，猿啼下竺雲。未知埋骨處，消得片香焚。
題林進士玉芝西磵小隠 連文鳳
小山尋杖屨，璧水歎荆榛。結屋依泉石，彈冠謝俗塵。傷心天寶事，散髮義熙民。芝嶺甘幽曠，桃源慕隠淪。田園謀老計，花竹結芳鄰。孔孟惟憂道，夷齊不患貧。無官勞遠夢，有地著閒身。來往唐冠带，留題漢縉紳。知君易尚在，吾亦守吾真。
湖上行春 連文鳳
踏破六橋楊柳烟，鄉心迢遞怯啼鵑。好花歲歲仍相似，白髮星星不再玄。囊裏有金堪一醉，瓢中無藥可千年。遊人不管興亡事，但把笙歌閙彩船。
送沈伯儁回霅 連文鳳
江空歲晚朔風寒，詩卷相隨曉出關。不爲尋梅勞杖履，偶因問菊到家山。溪橋買酒經過熟，鄰舍分茶笑語閒。若見碧瀾趙公子，爲言衰鬢與愁顔。
己卯中秋雨 連文鳳
南樓一夢已淒涼，好景難逢重感傷。天上此時如白晝，人間何處有清光。山河舊影雲俱黑，燈火新愁夜正長。畢竟老蟾終古在，西風客鬢易蒼蒼。
寄常州簿鄭宗仁 連文鳳
玉立蓬萊問淺深，仙裾不受海塵侵。千年愛護神龍骨，萬里淒涼老鶴心。夜月照愁低草色，秋風吹淚哭松陰。錢塘流水情何限，誰采蘋花學越吟。
寄仲寶上人 連文鳳
一笑簫韶曲未終，清風杖錫欲何從。不隨輕絮飄流水，且作閒雲過別峰。昭慶寺前鴉遶樹，餘杭山下鶴歸松。人來今雨聞消息，見說維摩带病容。
送劉悅心教授任瀏陽 連文鳳
一穗藜烟待校書，携書且此作師儒。扶持學法防時弊，教養人材應世需。蘭芷汀洲身外楚，菰蓴鄉國夢中吳。片帆好趁秋風便，吟過洞庭青草湖。
壽陳右司 連文鳳
白髮蒼顔半醉醒，衣冠洛社舊耆英。誰能似此存高節，天欲留公相太平。閒裏看山心共遠，老來讀易眼增明。年年四月初三夜，簾外一痕新月生。
冬日早行 連文鳳
客裏閒關去路賒，輕衫短帽朔風斜。青霜委地疑行雪，紅葉成林當落花。渡口馬嘶驚睡犬，田頭鹿過散饑鴉。閉門無事日高起，誰似山中隠士家。
感春 連文鳳
賞心未足事多違，啼鳥聲聲怨夕暉。客夢一番芳草歇，人生幾度落花飛。病難爲別鄉情遠，老不禁愁酒力微。猶記當年歌舞地，醉遊秉燭夜深歸。
六和塔訪陳右司 連文鳳
空山木落欲何歸，渺渺黄塵污客衣。自嘆馮唐今已老，世無劉表孰堪依。爐中丹火工夫淺，籬下文章氣燄微。幸識貞元舊朝士，錢塘江上語殘暉。
有感 連文鳳
年來懶作少年狂，一枕功名屬夢鄉。舉世相誇唐字學，幾人曾識漢文章。自憐晚歲桑榆景，敢入春風桃李場。到此相逢莫相笑，誰知臧穀兩亡羊。
題隠者園 連文鳳
三徑歸來但閉門，門前車馬自紛紛。半生活計尋清事，一片閑心寄白雲。暇日池臺行處樂，春風禽鳥靜中聞。客樓相對西鄰住，好景天教向我分。
湖飲得天字 連文鳳
老來更上百花船，頼有湖光慰眼前。兵後山川仍戀土，壺中日月不行天。閒身適意隨鷗鷺，樂事何心問管弦。盡醉無愁歸路晚，客樓只在廢城邊。
試筆 連文鳳
誰遣毛州刺史來，閒窗終日共徘徊。龍窺石澗新臨硯，鶴舞松烟乍試煤。茅舍寒深題未遍，玉堂月冷夢空回。笑予得爾渾無用，惆悵臨風寫八哀。
趙司門成之新居 連文鳳
何必山巔共水涯，閑心幽遠此相宜。喧無車馬紅塵少，樂有琴書白日遲。晴檻倚風初柳處，夜燈聽雨正蛙時。客來試問功名事，已付功名與酒巵。
送友人歸越 連文鳳
妻子相携失所居，山川迢遞更崎嶇。征鴻去去秋風急，驚鵲棲棲夜月孤。頼有綈袍憐范叔，免教岐路泣楊朱。歸來每憶溪船上，買得鮮魚酒旋沽。
秋懷酬仇仁近見寄 連文鳳
西風一夕送殘蟬，老景情懷更惘然。蘆荻病中秋瑟瑟，家山夢裏路綿綿。空城點滴寒莎雨，故國凄迷斷礎烟。待得鶴歸華表上，可堪人世又千年。
寄上虞周伯起縣尉 連文鳳
憶昔論文向酒邊，忽來二十二三年。別離老淚深春水，今古閑愁積暮烟。吟作南音懷越土，望窮東浦隔秦天。夢魂不識曹娥渡，一紙相思寄客船。
頑獨 連文鳳
頑獨齋前翠色交，翛然一榻掩衡茅。禪心久作高僧悟，方術寧從道士教。曉日短牆花弄影，晚風斜檻鶴歸巢。老懷自喜詩尤健，幾度窮吟憶孟郊。
寄桐廬李華甫 連文鳳
客裏光陰嘆白駒，青山何處故人疏。花開花落難逢笑，潮去潮來莫寄書。北海酒深時自醉，西湖水淺晚堪漁。新詩忽見因相憶，何日携琴話起居。
謝人惠梅花 連文鳳
惟有梅花不厭貧，花前笑語伴閒身。老枝猶带深山雪，生意能回破屋春。影待月來明戶牖，香隨風散惱比鄰。寄余何限江南意，幾度相看憶故人。
自笑 連文鳳
自笑儒冠不稱時，幾回堪笑復堪悲。閒門事少知貧好，逆境愁多恨死遲。勳閣麒麟無夢想，故山猿鶴有心期。紛紛塵俗都如許，吟得詩成欲寄誰。
紈扇 連文鳳
露冷飄零半幅紈，傷心不見女乘鸞。歌殘春院桃花暖，愁殺秋庭木葉寒。滿地飛塵何處避，舊時明月向誰看。應思曾在君懷裏，一點恩情欲忘難。
呈趙侍郎 連文鳳
飄緲蓬壺隔俗塵，塵中日月易因循。白駒皎皎猶空谷，秋水娟娟自美人。何限溪山分曉夢，無情天地著閒身。抱琴來問吟邊信，見說池塘草正春。
籠中鳥 連文鳳
未是扶摇得意時，籠中日月且相依。一身天地宜閒過，四面風塵莫遠飛。老樹無枝空悵望，春山何處不知歸。馮君愛取新毛羽，休向花前怨落暉。
送張集父分教越之上虞 連文鳳
此去橫經涉遠途，三江烟雨晚潮初。顓孫豈是貪求祿，鄭老從來愛讀書。駐馬曉吟曹廟檜，倚船時看舜鄉魚。顧予挾冊曾游此，故舊相逢爲起居。
挽周明府公謹 連文鳳
彭澤歸來厭宦情，弁陽山下買山耕。春風秋月供吟嘯，月夕風朝寄死生。銘墓古人堪彷彿，著書心事更分明。但能似此存清節，野史須還記姓名。
丙戌送李元暉歸 連文鳳
劍影悠悠出故都，酒邊臨別重躊躇。吳江霜早愁聞雁，楚澤天寬老釣魚。瑶草春風香未歇，美人秋水意何如。西湖莫忘閒鷗鷺，彊健不妨頻寄書。
送陳仲甫挾書遊甫里 連文鳳
西風客影鬢毛蒼，此去携琴又一方。欲向書中消日月，何妨籬下寄文章。于今蜀道無平地，到處并州即故鄉。茶竈筆牀猶在否，煩君移棹問滄浪。
黄資深入道 連文鳳
霞衣飛舞越山青，回笑時人醉未醒。春枕卧看琪樹月，夜香學拜石壇星。泥成丹竈燒仙藥，移近明窗讀道經。可惜蓬萊歸不早，海風正急海波腥。
送王道士入燕 連文鳳
何處春山采藥還，此行萬里道途難。西風塵起衣裝重，北斗星低劍氣寒。學跨青牛朝玉闕，語留白鶴守金丹。洞門無鑰須歸早，莫待桃花落石壇。
送友人建康入道 連文鳳
郁郁文章不稱時，豈堪寂寞寄人籬。早知亂後爲儒誤，始恨年來入道遲。春晚茅山猶有朮，秋深商嶺已無芝。何當乘此清風去，共看山家未了棋。
釣臺 連文鳳
諸將驅馳尺寸功，先生來此坐清風。漢家天地閒身外，嚴瀨烟波落照中。片石粼粼年歲晚，一絲裊裊利名空。笑余亦是垂綸客，欲借臺前繫短篷。
雪 連文鳳
幾片飄從客鬢來，光摇老眼白皚皚。不因枯樹今朝見，只道寒梅昨夜開。是處園林迎臘到，一時天地喚春回。憑誰寄語問滕六，乞與人間此種栽。
春日田園雜興 連文鳳
老我無心出市朝，東風林壑自逍遥。一犁好雨秧初種，幾道寒泉藥旋澆。放犢曉登雲外壟，聽鶑時立柳邊橋。池塘見說生新草，已許吟魂入夢招。
己丑元宵 連文鳳
不因燈火有元宵，彊把時光慰寂寥。十四年來無此興，三更踏月過河橋。
王昭君 連文鳳
使者相隨出漢宮，辭君上馬去匆匆。只因自恃好顔色，不把金錢買畫工。
書齋夜坐 連文鳳
讀罷殘書聽雁聲，西風一榻一青燈。老來清思渾如許，自笑前生莫是僧。
中秋夜坐 連文鳳
寂寞無如此夜坐，西窗剪燭讀離騷。可憐塵世多風雨，天柱峰頭月正高。
贈賣花湖妓 連文鳳
客來不惜買花錢，客醉青樓月在天。欲盡樽前歌舞意，湖頭已有早開船。
虞美人 連文鳳
帳中對飲復高歌，飲罷歌殘淚雨多。自是天將亡楚國，不因紅粉失山河。
月夜獨坐 連文鳳
坐久不聞人語喧，風枝吹動宿禽翻。幾家負却三更月，未到鐘聲已閉門。
送韓仲文歸京口  其一 連文鳳
有客京口號竹坡，蒼然碧玉橫清波。淒涼駞陌走風雨，游塵飛撲征衫多。
送韓仲文歸京口  其二 連文鳳
一點吳山看未了，鄉夢悠悠大江表。夕陽何處認歸颿，野樹蒼烟隔飛鳥。
送高繼伯分教湖之德清 連文鳳
此時不忍抱遺材，欲把文章扇冷灰。見說讀書堂尚在，瓣香寄與謁東萊。
小雪次北客韻 連文鳳
豐年佳瑞此先知，莫恨無多莫恨遲。若使紛紛猶未已，梅花凍殺又多時。
賦椰子吸月杯 連文鳳
殻似懸匏護玉房，誰人剖玉注天漿。有時吞却杯中兔，带得長生藥氣香。
費壺天人一理堂 連文鳳
高高下下兩無窮，盡在壺天一色中。俯仰不堪供一笑，何當相與問洪濛。
賦黑兔 連文鳳
昔日蟾宮擣藥時，桂花樹下影依依。一朝誤落人間世，却被緇塵染素衣。
送友人歸越  其一 連文鳳
把手西風晚菊天，夢魂喚醒十年前。未能捫蝨談時事，且與持螯上酒船。
送友人歸越  其二 連文鳳
吳越青山猶好在，古今明月不長圓。可堪老大重離別，一片愁心落照邊。
端午 連文鳳
相傳楚俗試蘭湯，一枕南薰日正長。門掩綠陰無箇事，起來燒過午時香。
壬午觀火地 連文鳳
燒盡長安市上花，何時重見此繁華。獨憐幾處堂前燕，失却新巢過別家。
題乾洞 連文鳳
何人鑿破雲烟壑，百丈雲烟生節角。解衣盤礴坐山風，一片松花半空落。
紀夢 連文鳳
薰風一榻卧南窗，無事縈心暑亦凉。半夜忽生鄉土夢，屋前屋後荔枝香。
讀史 連文鳳
滿道纍纍盡赭衣，含冤相語泣相隨。不因今日身親見，只說先秦事可疑。
題臙脂驄圖 連文鳳
世上紛紛駑與駘，分明此種是龍媒。雪毛尚带臙脂濕，想是扶桑作浴回。
參寥泉 連文鳳
習習竹風吹古井，點點苔花生斷綆。寒泉不浸詩人脾，謾乞山僧潑春茗。
枕易 連文鳳
身世相忘象外天，清風一枕幾千年。有時默默焚香坐，閒看白雲心自玄。
憶趙右之 連文鳳
羞見梅花照客身，梅花長好客長貧。江天摇落年華晚，何處青山有故人。
流盃亭 連文鳳
流盃亭下水無聲，滿地牛羊野草腥。何事當時貪宴會，至今帝醉未能醒。
餘杭道中曉行 連文鳳
曉霧溟濛未見天，山光水影白相連。餘杭不似西川路，六月中旬叫杜鵑。
項籍 連文鳳
蓋世英雄冠古今，干戈未定日相尋。帳中一夕悲歌處，霸氣難降兒女心。
綠珠 連文鳳
忍將死別季倫家，百丈樓前日色斜。一片香魂隨笛散，却疑吹落玉梅花。
銅雀臺 連文鳳
月正明時星正稀，鄴城風雨忽淒淒。荒臺深鎖殘春色，半夜寒鴉遶樹啼。
山雲 連文鳳
去如斷雁失羣飛，來是高僧出定歸。無去無來林下客，吟魂一片共依依。
題畫 連文鳳
嬌紅淡粉逞春姿，好手移來一兩枝。見說此花三十種，只消莫畫醉西施。
贈趙主簿不語不食 連文鳳
本非學仙者，一日與仙期。絕粒自無術，不言人謂癡。倚筇看鶴語，分果飼猨饑。何似歸山好，山中有紫芝。
贈隠士 連文鳳
不隠山林隠市廛，半生活計此書田。可憐世上無揚子，誰識雄心在太玄。
寄悼浦江吳縣令清翁 連文鳳
曾於詩裏識清名，幾夜吟看婺女星。番令宅前花未盛，延陵墓上草先青。燈摇殘月佳人哭，碑立斜陽御史銘。一紙哀歌和淚寄，山高水遠樹冥冥。
寄友人 連文鳳
少年銳氣盡消磨，歲月相隨醉夢過。今古悠悠交道變，江山渺渺俗人多。絕絃應爲無知者，鼓瑟其如不好何。從此詩筒頻寄取，鶑花時節莫蹉跎。
寄李閤舍 連文鳳
楚樹吳雲隔幾塵，相思兩地各傷神。悠悠歲月多華髮，歷歷江山少故人。苔屋不來今日雨，草池長夢舊家春。便鴻爲問平安信，聊當西風寄白蘋。
酬婺郡學高廣文 連文鳳
十載持竿浙水濱，江空歲晚更愁人。秦樓歌舞多燕劍，洛社風流少晉巾。伏櫪已甘存老馬，隨波不解縱窮鱗。廣文何日歸茅屋，共醉樽前未死身。
酬高景仁見寄 連文鳳
憶昔郵亭奉別裾，不知別後意何如。夕陽樹外烟塵隔，明月河邊笑語疏。客路驚回飛去夢，天風吹落寄來書。西湖莫問殘春色，且好白茅山下居。
酬盧宗說見貽 連文鳳
我有離別腸，一日回百周。流光日以邁，離別何時休。倉庚求友聲，朝莫鳴相酬。暖風老麥熟，秀野新陰稠。美人隔吳樹，皓月明蘇州。相望倚寥廓，孤懷抱綢繆。鬰志不得語，愁思紛如抽。遐想江湖人，長作鷗鷺儔。雨花落筆牀，水芳縈釣舟。贈我錦繡篇，坐之芰荷洲。好語尉心曲，喜色棲眉頭。君子懷友生，小人徇俗流。頹波日靡靡，惡風聲颼颼。喧啾亂孤皇，舞躍沸群鰍。撫景發浩歎，舉觴不成謳。自顧蒲柳衰，敢望桑榆收。一生猶轉蓬，百年如傳郵。聚會苦不恒，浩蕩宜縱游。拍浮酒在船，枕籍糟成丘。一醉樂陶陶，千古空悠悠。願從盧博士，盤礴仙家樓。
寄生樹 連文鳳
嗟哉寄生樹，微根不自立。矗矗棲林壑，森森動原隰。本非梁棟材，唯有禽鳥集。縱逃千斧侵，寧免寒暑襲。一朝失所託，早暮不相及。人生同此寄，百年一呼吸。濕沫偷呴濡，疏漏强綴葺。未能與物化，安悟此機入。吾每歎吾生，憂思繼以泣。託根非其所，舉世淪以習。老枝年歲晚，病葉風雨急。神山眇何許，瑶草不可拾。
聽徐天民琴 連文鳳
閒堂風月深，自此出瑶琴。爲我彈一曲，悠然生古心。餘清分坐客，微響拂流禽。世上是非耳，誰能知此音。
燒香 連文鳳
坐我以靈室，爐中一篆香。清芬醒耳目，餘氣入文章。微見五雲散，閒消半日長。舊書重讀罷，風味更悠揚。
重游四聖觀 連文鳳
此是前朝扈蹕功，祥飛一朵錦雲紅。旌旗南渡長江外，香火西湖片水中。白鶴往來華表月，碧桃開落石壇風。劉郎今日玄都過，十四年前事不同。
昌化道中 連文鳳
不因來此地，不識別山春。幾處墳無主，多年樹有神。聞猨驚落日，畏虎問行人。忽到孤峰頂，白雲飛滿身。
湖上 連文鳳
東風殘柳舊烟青，不見長亭共短亭。幾處王孫芳草地，胡僧相對坐看經。
鶴泉爲丁君瑞賦 連文鳳
爲厭緇塵污縞衣，閒身甘共水相依。塵間那得清泠水，何似瑶池飲夕暉。
對蘭 連文鳳
藹藹抱幽姿，幽人得自怡。愛之似君子，好不在花枝。濁世已如許，香心終未衰。窗前堪作伴，閒讀九歌詞。
載菊分題 連文鳳
不用移春檻，西風滿小車。行行無長物，粲粲只黄花。晚色裝秋重，寒香引霧斜。輦來尊俎處，有酒不須賒。
鶺鴒 連文鳳
朝兮呼相食，莫兮呼相集。行行水之湄，止止原之隰。行止相與言，慎勿羅網入。君看禽鳥心，猶念在原息。嗟哉鄭氏子，糊口不自給。
歸燕 連文鳳
營巢生計失，餘恨更依依。故國知何處，西風滿去衣。花案空昨夢，柳巷竟殘暉。欲問興亡事，無言各自飛。
倉庚 連文鳳
誰將晚秋菊，染作新春衣。立當花枝上，驚散群鳥飛。一聲復一聲，聲聲如歔欷。歔欷意何如，喬木空無依。相呼入幽谷，今人交道非。
飛雲亭 連文鳳
越山眇何許，孤影更依依。每見無心出，因思齧指歸。隨風游泮水，带雨濕斑衣。應想巴陵地，春餘寸草暉。
林處士湖居 連文鳳
儒家生計薄，火後復何如。白髮誰憐汝，青山自借居。種花思舊業，對竹理殘書。莫嘆今牢落，湖邊尚可漁。
題金華方韶卿在雅堂 連文鳳
鍾儀作楚奏，莊舄吟越聲。土風固爾殊，心事終當明。韶濩久不倫，矧復英與莖。正聲何寥寥，淫哇鳴縱橫。世有知音人，惻惻聞若驚。抱器入河海，泯默懷幽貞。掩泣望西狩，素王不復生。愴然鼓一曲，聊以舒此情。一鼓草木震，再鼓山岳清。我耳非子期，顧我一再傾。何當登斯堂，酌酒歌鹿鳴。
黄高士山房 連文鳳
絕無一語到人間，但把瑶琴續續彈。夜鶴歸來山月白，松花吹落石林寒。
寄送介夫城居 連文鳳
曾賦隠居圖，知君已定居。移家重入市，引鶴自挑書。烟雨生新夢，雲山護舊廬。但令風浪靜，何處不堪漁。
偶作  其一 連文鳳
春風躍馬看花時，肯信秋風鬢易衰。富貴百年皆長物，老來方悔讀書遲。
偶作  其二 連文鳳
少年場屋苦奔波，每對書檠讀不多。三十年來書好讀，可憐老眼費摩挲。
偶題 連文鳳
來到深山處士家，山前山後響繰車。老夫不曉人間事，行遍西園看橘花。
無題  其一 連文鳳
學書學劍兩茫然，空過浮生五十年。擬向烟波深處住，王租已及釣魚船。
無題  其二 連文鳳
華轂高軒傲世塵，一枝筇竹喜相親。精神我愧鴻都客，甲子誰同絳縣人。悠遠山川終古在，鮮妍花草逐時新。故交霜葉凋零盡，欲話當年記不真。
自題 連文鳳
每恨詩才短，吟來兩目昏。雖然五七字，難似萬餘言。雅道扶不起，苦心誰共論。幾回風雨夜，哭殺杜陵魂。
讀文丞相宋瑞詩  其一 連文鳳
宰相臨危不辱身，晉周惟有兩忠臣。國亡八載身方死，今古更無第二人。
讀文丞相宋瑞詩  其二 連文鳳
身後聲名滿世間，孤魂萬里朔風寒。何年得見忠臣傳，且把君詩當史看。
送高景仁之廣德 連文鳳
不愁離別難，江浙片雲閒。黄葉晚秋徑，白茅深處山。有詩連夢遠，無累得身閒。若遇西風便，安書寄雁還。
送林校書入山 連文鳳
茫茫塵世厭風波，但把柴門掩薜蘿。朝野交游能有幾，文章氣味已無多。收書且作林泉隠，洗硯閒將歲月磨。後夜偶然逢埜叟，錯看太乙重相過。
送羅壽可歸臨江 連文鳳
琴劍西還已有期，白雲飛處望多時。湖邊別酒春風醉，江上歸帆落日遲。客思悠悠生遠樹，夢魂隠隠入芳籬。到家若話吳中事，自有哀歌寄楚詞。
送葉東叔歸永嘉 連文鳳
君浙余閩數千里，相逢共飲西湖水。湖水正甘魚正肥，一曲離歌入秋耳。八月風高草木悲，荒城日夜塵沙飛。家山況有古雁蕩，此山不歸將何之。
送李元暉閤舍歸廬陵 連文鳳
銳氣如君老不磨，悠悠世路涉風波。西湖舊識惟鷗鷺，故國重來盡黍禾。短枕客中生夢少，歸舟江上載詩多。相逢未久忽相別，奈此夕陽芳草何。
送曹之才遊天目山 連文鳳
突兀雙峰曉色分，瘦筇支足上崑崙。雷聲俯聽嬰兒語，石勢平看駿馬奔。故國山川千古在，前朝人物幾家存。登臨不用多怊悵，只好清吟伴野猨。
歸山 釋雲林
滄海塵生望不還，虛空粉碎步方艱。時人欲識今行履，一衲蕭然雲嶺間。
答友 釋雲林
搔首何須更問天，此心灰盡不重然。休將瑣瑣塵寰事，換我山中枕石眠。
鬻孫謠 李思衍
白頭老翁髮垂領，牽孫與客摩孫頂。翁年八十死無恤，憐女孩童困饑饉。去年雖旱猶禾熟，今年飛霜先殺菽。去年饑饉猶一粥，今年饑饉無餘粟。客謝老翁將孫去，淚下如絲不能語。零丁老病維一身，獨卧茅檐夜深雨。夢回猶是悞呼孫，縣吏催租正打門。
元日 李思衍
筍班玉立五雲階，曾醉天家舞馬杯。坐困庾樓分月久，明從堯殿带春來。洪鈞暖入宮橋柳，金鼎香傳驛使梅。爆竹一聲春夢曉，沈香亭北牡丹開。
見王參政 李思衍
獵獵風沙透紙窗，地爐火歇冷侵牀。一聲孤鶴唳殘月，幾杵疏鍾敲曉霜。黍律噓春燕谷暖，梅花入夢楚天長。歸期乞趁東風軟，醉裊絲鞭吟綠楊。
寄江西魏按察 李思衍
雙氣光收紫氣沈，六絲轡動使華臨。寒生柏府風霜面，清照梅花玉雪心。一道秋江澄濁浪，千厓曉色破頑陰。水天霞鶩吟情逸，只恐商家要作霖。
上雷御史 李思衍
臺上棲烏顫曉寒，朱簾雲靜楚天寬。星芒摇動龍阿劍，霜氣橫陳廌角冠。苦透柏心風力勁，清臨梅影雪痕乾。渾源聞有傳家譜，夜露心香借易看。
妙高臺 李思衍
危亭新構客持觴，雨挹闌干面面凉。烟外好山供水墨，風前老樹奏笙簧。接天凈綠秋江白，著地彤雲晚稻黄。騕褭絲鞭歸興逸，水晶宮殿桂花香。
次韻單徒提舉 李思衍
百蠻冠带悉來庭，九處臨關萬雉城。漢殿風馳十行詔，唐藩雷動衆軍聲。海涵春育民膏澤，雨施雲行天性情。聽得老癃扶杖語，紫微垣畔泰階平。
汴京懷古 李思衍
滄海成田艮嶽荒，誰能行役不彷徨。青城北狩隔萬里，花石南來寶幾綱。土暗塵昏天水碧，風輕雨過女真黄。無人可語宣和事，九些陳留酹一觴。
會同館 李思衍
萬間頂𩕳翠光團，千尺廊腰眼界寬。鴨脚參天風雨老，龍髯蟄地雪霜寒。庭花飛墨空遺恨，宮葉流紅不忍看。古往今來只如此，夕陽搔首倚闌干。
華蓋樓 李思衍
三十六坊如掌平，長橋短艇水縱橫。銀河一道江連海，畫障四圍山繞城。老樹煙雲春綠暗，小樓簾幕曉紅明。陰陰翠影誰家屋，夢覺草池鶑一聲。
石牛行 李思衍
寒牛觳觫秋江煙，五丁擔落石一拳。驚濤拍岸撼不動，夕陽老背供鴉眠。天荒地老煮白石，頑懶不過蒼苔田。騰騰卧地带佛性，尚肯遠護風濤船。泥深蹄轉重，鼻缺繩難穿。既不能西推紫氣度函谷，五千道德言神仙。又不能糞金開秦塞，隔絕鳥道四萬八千年。渴奔一斗酒，傲兀廬山前。潢池刀劍賣已盡，貞觀斗米方成錢。雨犁急趁勾芒起，不然碎汝春風鞭。
世子燕席索詩 李思衍
乾坤氣運會貞元，皓月騰空息瘴煙。北闕星馳新誥命，南郊春轉舊山川。存誠乃可必事帝，保國無如是畏天。光覲紫宸歸化錦，山河带礪保千年。
世子和前韻有自顧不才慚錫土只緣多病欠朝天之句即席次韻 李思衍
雨露汪洋普漢恩，鳳啣丹詔出紅雲。拓開地角皆和氣，淨挾天河洗戰塵。盡道璽書十行下，勝如琴殿五絃薰。乾坤兼愛無南北，何患雲雷復有屯。
行贐有禮辭之世子舉陸賈事亹亹見愛謝絕以詩 李思衍
綠璽南來奉玉音，九重惻怛爲民深。蜀人爰命相如檄，越使何求陸賈金。冰雪孤忠臣子事，乾坤生物帝王心。從今但得天從欲，航海梯山歲歲深。
彭城 李思衍
一水淵渟綠不波，四山玉立碧嵯峨。城頭芻石黄樓賦，臺上風雲赤帝歌。竹帛有香豪傑在，山河無恙廢興多。男兒要作千年調，戲馬臺高石可磨。
隆山塔院 李思衍
峰頂浮圖第幾重，四天塵界盡虛空。縣居島嶼縈回處，海在煙霞靉靆中。浴水垂盤暘谷日，轟雷鼙鼓怒濤風。蓬萊咫尺闌干底，平步長橋跨玉虹。
志古溪堂 李思衍
堂成合入輞川圖，塵隔香紅九軌衢。詩洩騷情風格老，棋藏活著路頭蘇。梅黄著雨驚鶑染，竹醉薰風倩鶴扶。一片丹青誰畫得，吟腸惱斷老耕夫。
見維揚崔左丞 李思衍
十里珠簾一半垂，揚州風物最宜詩。平山倚檻歐陽子，明月吹簫杜牧之。吟筆新添梅鼎手，歌樓爭覓竹枝詞。濡毫願逐奚奴後，描盡春風芍藥枝。
拜許魯齋像 李思衍
玉筍頭邊懶押班，汗青筆削更重刊。直言何管雷霆怒，清節不知冰雪寒。性理晦庵真學術，鬚眉商嶺古衣冠。欲求繪畫耆英手，寫過江南子弟看。
天慶宮 李思衍
紫蓋星臨北斗躔，金門客去幾千年。蒙泉有味見福地，劫火離灰是洞天。塵外仙家山上屋，日邊帆影海東船。飄飄雲氣蓬萊近，五彩飛鸞不用鞭。
安南觀棋 李思衍
地席跏趺午坐凉，棋邊袖手看人忙。檳榔{月若}□又春綠，送到誰家橘柚香。
漂母墓 李思衍
登壇拋却釣魚竿，廟食難酬一飯恩。春老五陵佳氣歇，近來誰復念王孫。
弔李肯齋 李思衍
天地由來有廢興，義無兩大一身輕。封疆社稷若不死，婦女鬚眉安用生。紐解三綱重接續，灰寒萬劫獨光明。便當配食三閭廟，啟迪民彝見太平。
思明州摩雲嶺 李思衍
二到摩雲頂𩕳頭，雨花濕透褐駝裘。草荒行路幾百折，茅蓋前峰又一州。雁澤流離新戶口，鹿場町疃舊田疇。太平有象重生聚，甲洗天河劍買牛。
萬斛山 李思衍
持囊簪笏紫霄閒，聲價高於萬斛山。絕頂上行誰不愛，急流中退古來難。人言進步必爲相，我道知幾好丐閒。若也買田清潁上，幅巾便是進賢冠。
書懷 盛明遠
溪山行自得，松竹最相知。避世逢天寶，編年問義熙。鳥馴時傍戶，婢小亦吟詩。薇蕨秋來少，香生芋熟時。
磨崖碑 江瓊
淒涼浯水跡如掃，漫郎宅荒崖畔草。雨淋日炙山骨癯，磨得人間歲月老。粵從天地開闢來，經濟何代無奇才。若得高名爛青史，底恨白骨埋黄埃。孽臣邊將亂國紀，郭公千載凜不死。紀在中興第一功，三絕寧論文與字。吁嗟古往而今來，插天何處無石崖。兩京未復百戰罷，銅駝荆棘誰能開。世事輪雲可悲慨，文學老生品何在。君不見零落寒溪幾世孫，自打元家古碑賣。
渡江 師嚴
鹿門山人滄浪客，灑淚已枯眼見骨。風塵崢嶸萬里空，不知何處營三窟。城中性命湯火近，路窮援斷無消息。鼠竊狗偷何足憂，都將十指漫天日。大言闊步好公卿，三百年餘涵養成。已聞鄭五但搔首，復道龐涓豎子名。平時肉食誇果决，誰信臨危跋疐行。白頭面皺牙齒落，萬事已矣秋風生。
大閲 師嚴
長江天設險，荆州國西門。幕前杖斧鉞，赫赫齊晉尊。熊羆在掌握，百萬不敢喧。固列崖嶠立，動色虹蜺翻。雖云上將猷，亦是明主恩。高秋鼓角壯，慘澹傷精魂。山南正困戹，血肉連川原。由來多壘辱，豈不在大藩。既同事王室，於義如弟晜。朂哉從簡書，卹鄰古所敦。
藺五見訪 師嚴
漢陰美人青兕裘，獨騎瘦馬尋荒丘。花前下馬迎一笑，珠玉在側形骸羞。酒酣散髮箕踞坐，錦带爛熳懸吳鈎。斷蛟刺虎好身手，碧瞳如水涵清秋。惜哉科目太脫略，壯士豈爲章句囚。中原格鬭困不已，江波木落寒悠悠。
庚午三月五日朱尚書席上醉歌 師嚴
天風浩蕩何處來，荆南府中好春酒。我公此日盛賓佐，但飲無勞問升斗。座中十萬無下筯，烏帽朱衣馬牛走。好舞清歌如有神，翠爛金明各回首。人生行樂須壯年，小人再拜爲主壽。滿堂淚落起挽鬚，臨饋三歎成鬰紆。干戈未定郡國破，亂臣賊子何代無。主憂臣辱坐感激，忍對花鳥調歡娛。近聞士卒願一戰，猛氣正倚風塵粗。丈夫行事動千古，快意一飽非雄圖。
武陵客居 師嚴
浩蕩千年調，饑寒八尺身。不愁逢魍魎，可笑繫麒麟。殘雪江村路，空山澗水春。時違終遠去，道在豈全貧。
公安早發 師嚴
去國秦公子，窮途阮步兵。別離如昨日，豪俠異平生。江月爲誰好，巴船何處行。高秋伴摇落，早發若爲情。
浯溪 廖應瑞
蒼崖古剎夾清泉，中有元郎幾百年。策杖摩挲看不足，壯懷惆悵大江邊。
頌秋浦先生 羅源民
十里清溪流活水，連村綠稼有甘霖。羅村野叟千秋史，秋浦先生一片心。
黄帝洞庭張樂圖 鄭思肖
天水相涵萬象清，咸池真樂妙無根。大音豈在九霄外，有意聽時却不聞。
堯民擊壤圖 鄭思肖
百姓相忘堯帝春，耕田鑿井淡無情。只今正是何年月，日日月從東向生。
巢父洗耳圖 鄭思肖
萬事喧喧雜響中，細參巢父意無窮。須還半掬溪邊水，方始教君耳不聾。
許由棄瓢圖 鄭思肖
天下摇頭不肯爲，恰如瓢掛老松枝。許由不在箕山在，千古高風屬阿誰。
呂望垂釣圖 鄭思肖
八十翁翁心尚孩，渭濱癡坐弄徘徊。當初若是逃名者，誰要文王上釣來。
夷齊西山圖 鄭思肖
扣馬癡心諫不休，既拚一死百無憂。因何留得首陽在，只說商家不說周。
老子度關圖 鄭思肖
紫氣東來壓萬山，老聃吐舌笑開顔。青牛車外天風闊，摇動當年函谷關。
紀昌貫蝨悟射圖 鄭思肖
從來絕藝欲超倫，何止彎弓用意深。覷破微塵微極處，忽開大地見紅心。
鍾子期聽琴圖 鄭思肖
一契高山流水心，形神空靜兩忘情。自非父母所生耳，聽見伯牙聲外聲。
伯牙絕弦圖 鄭思肖
終不求人更賞音，只當仰面看山林。一雙閒手無聊頼，滿地斜陽是此心。
榮啟期三樂圖 鄭思肖
生死悠悠付老天，啟期三樂亦超然。此身不得爲男子，空活人間九十年。
伯樂相馬圖 鄭思肖
冀地群中不可留，如龍走地絕無儔。何勞伯樂一相顧，抹過西風數百州。
莊子夢蝶圖 鄭思肖
素來夢覺兩俱空，開眼還如闔眼同。蝶是莊周周是蝶，百花無口駡春風。
輪扁諫讀書圖 鄭思肖
輪扁釋椎開口諫，國君據坐展書開。古人糟粕終枯淡，誰醉天然滋味來。
卞和泣玉圖 鄭思肖
大璞中函天地精，卞和抱出愈分明。一番刖足一番哭，哭殺世人無眼睛。
甯戚飯牛圖 鄭思肖
斯人豈是飯牛者，浩歎空懷扣角悲。說到漫漫長夜處，南山白石也攢眉。
孺子濯纓圖 鄭思肖
秋影澄澄湛碧波，濯纓人遠意如何。臨風歌罷飄然去，賣弄滄浪清處多。
葉公畫龍圖 鄭思肖
神物難傳變化時，葉公眼外泄天機。一從親見真頭角，滿手風雲雷電飛。
孟嘗君度關圖 鄭思肖
狐白裘邊事若難，孟嘗門下亦何顔。若無意智翻身去，半夜焉能度此關。
屈原九歌圖 鄭思肖
楚人念念愛清湘，苦憶九歌頻斷腸。只道此中皆楚國，還於何處拜東皇。
屈原餐菊圖 鄭思肖
誰念三閭久陸沉，飽霜猶自傲秋深。年年吞吐說不得，一見黄花一苦心。
范蠡扁舟圖 鄭思肖
烏喙無情奈若何，功成只合理漁簑。躍身吳越興亡外，一舸江湖風月多。
毛遂脫穎圖 鄭思肖
十九人中不數君，當機勇辯獨超群。若非末後脫穎出，多得英風潑楚雲。
魯欹器圖 鄭思肖
此心安分即逍遥，無欲何愁外境摇。纔有秋毫失中正，一杯水亦不能消。
列子竊鈇圖 鄭思肖
宇宙茫茫盡坦途，莫將得失自相辜。胸中若有一些子，大地山河俱竊鈇。
秋胡子圖 鄭思肖
郎歸猶未到家中，豔語勾春妾面紅。叵耐相逢不相識，梅花那肯戀東風。
西施捧心圖 鄭思肖
蕩盡吳王醉後春，化爲顰笑豔精神。當胸一點痛得別，直是妖嬈惱殺人。
驪山老姥磨鐵杵欲作繡針圖 鄭思肖
欲化龜蛇生聖胎，驪山微意孰能猜。純鋼一塊都磨盡，不信纖毫眼不開。
秦女吹簫圖 鄭思肖
弄玉飄飄仙女姿，鳳凰低舞久相期。簫中應有別一曲，飛出青天影外吹。
湘靈鼓瑟圖 鄭思肖
霧質烟姿雪月心，凌波無跡似多情。試聽誰在湘江上，彷彿秋風曲數聲。
毛女圖 鄭思肖
六國傾城輦入秦，深花密柳鏁青春。神仙自有長生路，豈是阿房宮裏人。
徐福採藥圖 鄭思肖
仙藥長生不易求，仙山可在海東頭。祖龍滅盡諸侯後，徐福却來贏一籌。
青門種瓜圖 鄭思肖
百二山河勢莫當，咸陽誰付與高皇。盡嫌嬴政鮑魚臭，爭慕邵平瓜圃香。
漢高祖將韓信圖 鄭思肖
先入關中得計多，彭城未是漢山河。不操擒縱英雄手，韓信何由肯倒戈。
張子房遇黄石公圖 鄭思肖
三度橋邊伺老仙，始將兵法盡相傳。不知躡足此一計，還出書中第幾篇。
四皓圖 鄭思肖
曄曄紫芝巖石隈，避秦有地似蓬萊。可憐白髮坐不定，又被漢朝呼出來。
周亞夫細柳營圖 鄭思肖
細柳營中作略殊，寧容直入驟先驅。不因一見入門訣，文帝何曾識亞夫。
李廣射石虎圖 鄭思肖
怪石蹲身草芥中，錯疑猛虎噴腥風。何消重費將軍力，只在當頭一箭功。
董仲舒不窺園圖 鄭思肖
西漢諸儒君最醇，無人見面意應深。三年盡力窺經史，一旦看花了古今。
蘇武牧羊假寐圖 鄭思肖
十九年間墮渺茫，饑來齧雪齒生香。一心只夢飛歸國，雙眼何曾看見羊。
蘇李泣別圖 鄭思肖
同爲武帝一時人，忠逆分違感慨深。早信子卿歸漢去，淚痕滴滴滴黄金。
司馬相如題柱圖 鄭思肖
初上昇仙何慷慨，重來衣錦頗從容。男兒意氣當如此，透過禹門方是龍。
張騫乘槎圖 鄭思肖
牛女宮中事若何，親身曾得上天河。逢人莫說支機石，漏洩蒼蒼意已多。
翟公交情圖 鄭思肖
翟公冷語久逾新，漢世交情古亦今。不被死生貧賤轉，此時方始見人心。
朱買臣賣柴圖 鄭思肖
年當五十始榮華，覆水難收重歎嗟。豈信後來春色別，滿柴擔上盡開花。
二疏東門祖帳圖 鄭思肖
昔日賢哉二大夫，東門祖帳耀通衢。太平時節獨先去，闔國人知此意無。
嚴君平垂簾賣卜圖 鄭思肖
多是垂簾自養神，僅能了日即安貧。不離忠孝談玄妙，豈是尋常賣卜人。
皇初平牧羊圖 鄭思肖
兄弟參商四十春，金華山裏問斜曛。相逢不是牧羊客，白石顢頇冷笑君。
西王母蟠桃宴圖 鄭思肖
玄圃筵開物外春，萬仙歡笑動精神。蟠桃種子今猶在，誰是三千年後人。
嚴子陵垂釣圖 鄭思肖
新莽紛紛未有涯，桐江山水頗爲嘉。無心偶向一絲上，釣得清風滿漢家。
袁安卧雪圖 鄭思肖
飛玉堆寒二丈過，杜門僵卧養天和。不愁屋外六花大，但覺胸中清氣多。
高鳳讀書漂麥圖 鄭思肖
癖愛詩書苦未休，肯將俗事掛心頭。等閒痛快語言外，那見雨來和麥流。
張天師飛昇圖 鄭思肖
玉局曾經拜老君，子孫今尚寶玄文。要知龍虎山前意，但看空中數片雲。
王粲覆棋圖 鄭思肖
鴉鷺爭飛局局殊，便生國手亦難圖。未曾落子有一著，王粲還能覆得無。
先主三顧草廬圖 鄭思肖
抱膝高吟梁父時，卧龍致雨未爲遲。若無三顧草廬意，剖出心肝賣與誰。
孔明出師表圖 鄭思肖
一身英氣射光芒，北定中原事轉長。落得兩篇出師表，至今只是漢文章。
孔明成都八陣圖 鄭思肖
孔明抱義恥偏安，不道中興事業難。頼有石頭知落處，任從人換八門看。
王祥卧冰圖 鄭思肖
母病杯羹意未諧，解衣竟欲卧冰開。有心直透清波下，安得無魚躍出來。
王衍舉阿堵物圖 鄭思肖
口不言錢早不同，何須相試苦相攻。今朝叱去阿堵物，一室玲瓏分外空。
竹林七賢圖 鄭思肖
清談何補晉江山，誰與中原了歲寒。惟有白雲三四片，飛來自向古琅玕。
王子猷看竹圖 鄭思肖
秋沁徽之骨亦清，翠光如水漾空明。只圖一見此君面，誰更問人閒姓名。
王子猷訪戴圖 鄭思肖
雪夜懷人泛剡溪，造門而返是還非。不曾相見猶相見，滿載清風獨自歸。
阮籍醉眠酒家圖 鄭思肖
少婦當壚應怪人，陶陶一覺了殘更。無情不作如花想，夢見醉鄉生月明。
劉伶荷鍤圖 鄭思肖
酒國韶光無際涯，大人境界絕朋儕。生來自有一方地，何待醉終纔始埋。
戴安道破琴圖 鄭思肖
獨抱洋洋太古心，王門何苦欲相尋。狂來寧可破琴去，不許俗人聞此音。
畢卓甕間圖 鄭思肖
醉玉頹來欲化仙，一漥和氣藹芳妍。終宵自向華胥去，吏部何曾甕下眠。
孫康映雪讀書圖 鄭思肖
孫康苦志惜居諸，雪夜無燈興有餘。冷地白光生破屋，自然開眼見詩書。
張翰思蓴鱸圖 鄭思肖
名爵雖榮心最苦，蓴鱸有味食無厭。後來京洛風塵暗，轉覺吳淞江水甜。
孫楚枕流潄石圖 鄭思肖
孫楚匆匆誤答時，說來頗與事相違。枕流潄石翻爲妙，活弄胸中倒一機。
庾亮登南樓圖 鄭思肖
老子情懷頗滑稽，登樓恰喜月明時。雖然於此興不淺，要且諸人知不知。
周處除三害圖 鄭思肖
一朝周處奮英豪，三害皆除豈憚勞。若是不能降自己，縱屠龍虎不爲高。
王羲之蘭亭圖 鄭思肖
猶記蘭亭三月三，流觴曲水暢清酣。分明一段永和意，好向羲之筆外參。
桓伊三弄圖 鄭思肖
傾蓋相逢不問誰，知音那肯露心機。一聲吹破清秋影，驚散閑雲各自飛。
車武子聚螢讀書圖 鄭思肖
武子耽書不暫忘，練囊終夜照凄凉。讀來讀去東方白，笑殺流螢數點光。
陸績懷橘遺母圖 鄭思肖
獨薦霜丸意不安，誰供甘旨侍團圞。驀然憶著娘生面，萬樹黄金盡喜歡。
吳隠之飲貪泉圖 鄭思肖
外物終難換肺腸，隠之清介頓生狂。便教飲盡貪泉水，只覺通身白雪香。
郝隆曬腹書圖 鄭思肖
七夕庭中羅綺乾，鄰家應是鄙儒冠。文章滿腹無人識，鋪與青天白日看。
陶淵明三逕圖 鄭思肖
老氣蒼寒松樹活，閒情幽淡菊花開。一條古路無人走，還且與人相往來。
陶淵明對菊圖 鄭思肖
彭澤歸來老歲華，東籬儘可了生涯。誰知秋意凋零後，最耐風霜有此花。
王孝伯痛飲讀離騷圖 鄭思肖
名士天生磊落才，只耽痛飲罄樽罍。誰傳一味解酲法，歌斷離騷眼自開。
許真君飛昇圖 鄭思肖
鐵柱遺蹤尚儼然，五陵後必出群仙。當時諶姆說甚麽，四十二人都上天。
孫登長嘯圖 鄭思肖
碧眼空空照九州，阮公不是我同流。劃然長嘯誰聽得，獨有蘇門山點頭。
王烈餐石髓圖 鄭思肖
五百年方開此山，寒光浮暖濕而乾。明明正是洪濛髓，只恐凡人不肯餐。
桃源圖 鄭思肖
長城徭役苦咨嗟，澧水偷春隠歲華。有耳不聞秦漢事，眼前日日賞桃花。
爛柯圖 鄭思肖
日出樵柴日落歸，幾年黑白夢紛飛。看來直待斧柯爛，始悟老仙棋外機。
延平躍劍圖 鄭思肖
白晝平津湧似雷，盡驚靈物出塵埃。倒翻三尺揮空去，對舞雙龍破浪來。
陶弘景三層樓聽松風圖 鄭思肖
弘景層樓掉太清，萬龍捲翠響泠泠。此心不出三界看，一片秋聲何處聽。
文選閣圖 鄭思肖
太子奢華能幾年，盡將春夢付荒烟。錯聽古調一兩拍，空嗅斯文數百篇。
唐明皇遊月宮圖 鄭思肖
玉仗飛行馭太空，須臾徑到廣寒宮。三郎胸次無高見，落眼蟾蜍光影中。
李靖天瓢圖 鄭思肖
夢裏騎龍出八荒，掃空熱惱作清凉。不消數滴天瓢雨，凈洗娑婆透骨香。
王勃滕王閣記圖 鄭思肖
王勃清才俊不禁，爛鋪艷錦賞知音。空餘高閣青雲裏，誰識落霞秋水心。
狄仁傑白雲親舍圖 鄭思肖
駐馬回頭眺碧空，河陽在望去匆匆。吾親雖舍白雲下，豈出梁公一念中。
孟浩然歸隠圖 鄭思肖
明主憐才若賜官，奔馳微祿負家山。狂吟搔首笑歸去，滿路秋光上醉顔。
李太白硯靴圖 鄭思肖
斗酒未乾詩百篇，篇篇奇氣走雲烟。自從捧硯脫靴後，笑看唐家萬里天。
杜子美茅屋爲秋風所破歌圖 鄭思肖
雨捲風掀地欲沈，浣花溪路似難尋。數間茅屋苦饒舌，說殺少陵憂國心。
杜子美騎馿圖 鄭思肖
飯顆山前花正妍，飲愁爲醉弄吟顛。突然騎過草堂去，夢拜杜鵑聲外天。
子美孔明廟古柏行圖 鄭思肖
諸葛甘棠歲月深，霜皮黛色鬰沉沉。尚垂清蔭蜀國裏，一樹風霜千載心。
韓昌黎祭鰐魚圖 鄭思肖
朝奏空言暮遠途，藍關飛雪漬衣裾。豈期去國八千里，此意猶能化鰐魚。
柳子厚賦寒江釣雪圖 鄭思肖
空玄影外渺孤舟，不與漁翁意思侔。萬頃風濤一天雪，且看誰解下金鈎。
盧仝煎茶圖 鄭思肖
月團片片吐蒼烟，破帽籠頭手自煎。七椀不妨都喫了，恣開笑口駡群仙。
陸龜蒙茶竈筆牀圖 鄭思肖
笠澤往來無定期，煮茶垂釣醉吟詩。一船清致終難畫，不是散人應不知。
公孫大娘舞劍圖 鄭思肖
織手生風攪晝寒，好花翻影艷清歡。試看不犯鋒鋩處，舞碎晴空雪一團。
張果老倒騎馿圖 鄭思肖
云是堯時丙子生，狂踪怪跡恣幽情。拗馿面目不須看，一任騎來顛倒行。
張志和漁父圖 鄭思肖
苕霅春深花滿溪，一鈎翻動碧琉璃。簑衣篛笠儘有意，不到斜風細雨知。
藍采和踏踏歌圖 鄭思肖
踏踏歌中天地開，紅顔春樹莫相催。藍袍轉破轉奇特，別看仙人舞一回。
鍾呂傳道圖 鄭思肖
鍾呂喃喃手指空，應談玄牝妙無窮。都來造化只半句，不在丹經文字中。
呂洞賓賣墨圖 鄭思肖
链就玄玄一塊金，朝磨暮寫愈精神。先生此墨初無價，不識誰爲買墨人。
沈東老遇呂洞賓圖 鄭思肖
東老忘懷相遇時，洞賓爛醉以爲期。聊題不涉毫端句，早被石榴皮得知。
巴山橘中圖 鄭思肖
剖破渾淪一殻寬，二仙飛去已雲端。須知橘裏封疆別，莫作凡間勝負看。
中秋苦雨趙知微登天柱峰賞月圖 鄭思肖
人愛中秋月色同，忽驚凉雨翳昏鐘。如何只隔一重膜，不見仙家天柱峰。
南柯蟻夢圖 鄭思肖
忘了堂堂六尺身，鬼花生艷幻微春。絕憐蟻窟無分曉，迷盡古今多少人。
崔護覓水圖 鄭思肖
哭斷東風轉有情，俄驚滿面笑容新。當時飲水今猶醉，別是桃花半點春。
倩女離魂圖 鄭思肖
有心誰怕鐵爲牆，直透虛空未易量。若問合離真僞事，滿池綠水笑鴛鴦。
崔智韜虎妻圖 鄭思肖
佳人睡覺失青山，惡毒心腸賣笑顔。認得皮毛一歸去，花枝無艷虎全斑。
玉川長鬚赤脚圖 鄭思肖
慣立煎茶屋角頭，低眸頻候雪花浮。一奴一婢亦作怪，不爲先生破屋愁。
陳摶睡圖 鄭思肖
五季干戈亂似麻，慵將醒眼閲年華。齁齁一覺華山裏，誰問春開幾度花。
逋仙探梅圖 鄭思肖
雪壓咸平處士家，凍雲鎖暝苦相遮。欲知天上春消息，只覓南枝第一花。
蘇東坡前赤壁賦圖 鄭思肖
泛舟赤壁痛銜杯，孟德英豪安在哉。何似江山風月妙，不從自己外邊來。
李伯時所畫太一真人蓮葉舟圖 鄭思肖
太一真人妙出神，聊乘蓮葉下南冥。若人欲識空凉境，但誦薰風一卷經。
無名氏巡簷數修竹圖 鄭思肖
四簷玉立碧重重，終日相看眼亦空。何啻數來千萬个，不知那个弄清風。
錦錢餘笑  其一 鄭思肖
有時業一笑，清於萬壑冰。有時吐一語，濁於三月春。所以天地閒，不著如是人。任之波波走，永劫長沉淪。
錦錢餘笑  其二 鄭思肖
昔有古先生，忒殺不唧溜。拈得一枝花，失却一張口。白晝叫不醒，徒爾打筋斗。若欲了此意，但飲一杯酒。
錦錢餘笑  其三 鄭思肖
晚年闔閭國，僑寓陋巷屋。屋中無所有，事事不具足。終不借人口，伸舌覓飯喫。以此大恣縱，駡人笑吃吃。
錦錢餘笑  其四 鄭思肖
山中一溪水，絕與衆水別。不解飲清風，只解醉明月。一片清泠意，活動流不徹。何勞濯纓人，再三苦饒舌。
錦錢餘笑  其五 鄭思肖
我家南山南，日月最相愛。清光潑面來，只是無人買。我昔買淂之，翻手恣買賣。山北諸草木，也只得禮拜。
錦錢餘笑  其六 鄭思肖
佯狂真佯狂，踏碎東風影。一任東風吹，花意亂不定。閙閙人叢中，人人喚不應。借問老先生，莫教是姓鄭。
錦錢餘笑  其七 鄭思肖
頭戴爛紗巾，脚踏破鞋底。不知以何道，琮琤宇宙裏。或恐是達人，毋乃是癡子。我亦欲問之，面冷似鐵鬼。
錦錢餘笑  其八 鄭思肖
我有一句子，朗朗最分明。問水水亦笑，問石石亦嗔。獨有老枯樹，聞之彌精神。從此開笑面，惱殺天下人。
錦錢餘笑  其九 鄭思肖
崛强數十年，只弄一枝筆。筆是無根花，日月常結實。千千萬萬顆，顆顆如紅日。日日採將來，布施十方佛。
錦錢餘笑  其一○ 鄭思肖
蒼蠅亦奇哉，腹內矢何物。黑者變爲白，白者變爲黑。不換人活眼，何以化流俗。我來閻浮提，却喜無此術。
錦錢餘笑  其一一 鄭思肖
一火陶鑄來，莫不皆完具。豈有一造化，而勞別父母。可憐生盲者，當面不辨主。此理甚無斁，唾汝化爲土。
錦錢餘笑  其一二 鄭思肖
不怕明日死，且喜今日活。拍響浪敲擊，飛謔訊挑撻。直送雙眼去，天外破毫末。盧都橫上唇，口門八寸闊。
錦錢餘笑  其一三 鄭思肖
三三即九九，數之何曾有。九九非三三，拈來不用參。滿頂髮䰐鬖，滿面骨巖巉。不知死日至，只是弄癡憨。
錦錢餘笑  其一四 鄭思肖
巉巉巖谷中，盡謂是白石。一見一摩挲，老眼滴寒碧。絕無一點香，蒼頂直堅立。當道橫黄金，惜哉無人識。
錦錢餘笑  其一五 鄭思肖
叫笑舞荒唐，面上生雪霜。一味呵呵笑，赤脚走四方。明月忽見憎，憎我太枯清。我亦駡明月，駡月弄光明。
錦錢餘笑  其一六 鄭思肖
每愛入深山，最怕石路惡。剖樹斫木屐，堅欲護雙脚。即忙著將來，步步革落落。從教世上人，駡我錯錯錯。
錦錢餘笑  其一七 鄭思肖
二十餘年來，非不喜飲酒。近日青天癡，也逐世人走。駡詈古冰雪，讚歎新花柳。安得不獨行，鼻角插入口。
錦錢餘笑  其一八 鄭思肖
飄飄山中行，與雲同出沒。饑來餐生石，入口細無骨。滿吻流甘香，不嚼而味出。幽禽獨賞音，數聲不可忽。
錦錢餘笑  其一九 鄭思肖
生來好苦吟，與天爭意氣。自謂李杜生，當趨下風避。而今吾老矣，無力收鼻涕。非惟不成文，抑且錯寫字。
錦錢餘笑  其二○ 鄭思肖
昔者所讀書，皆已束高閣。只有自是經，今亦俱忘却。時乎歌一拍，不知是誰作。慎勿錯聽之，也且用不著。
錦錢餘笑  其二一 鄭思肖
突然出身來，撥却青天轉。擊破古洪濛，碎作七八片。片片生春風，散作花柳面。面面冷眼笑，何處不相見。
錦錢餘笑  其二二 鄭思肖
頑絕絕頑絕，以笑爲生業。剛道黑如炭，誰知白似雪。笑殺娑婆兒，盡逐光影滅。若無八角眼，豈識四方月。
錦錢餘笑  其二三 鄭思肖
叫賣沒底有，有價不敢道。拾得一塊泥，勝如萬塊寶。如此至鶻突，直是不老草。逢人但點頭，好好好好好。
錦錢餘笑  其二四 鄭思肖
何待死方休，即今骨已朽。奇特動天地，也擲向背後。咄這臭矢囊，恣情開大口。幾翻說得風，驚落虛空走。
題多景樓 鄭思肖
英雄登眺處，一劍獨來遊。男子抱奇氣，中原入遠謀。江分淮浙土，天闊楚吳秋。試望斜陽外，誰寬西顧憂。
逢陳宜之 鄭思肖
行李苦役役，相逢古潤州。千金一夜醉，四海十年遊。山靜鬼行月，宵凉人夢秋。近聞邊事急，畎畝得無憂。
送友人歸 鄭思肖
年高雪滿簪，喚渡浙江潯。花落一杯酒，月明千里心。鳳凰身宇宙，麋鹿性山林。別後空回首，冥冥烟樹深。
越州飛翼樓 鄭思肖
飛來絕頂上，流盼入無垠。國土東南闊，山川今古新。高樓臨白日，平地載青春。直欲蓬萊去，因風問大鈞。
書懷寄孟耐翁 鄭思肖
弓冶學不就，悠悠信所之。坐看浮世夢，吟白少年髭。樹冷巢營鵲，山晴角解麋。覩茲歲又晚，而我獨何爲。
山中聞鶴 鄭思肖
凉夜坐巖石，飛來白鶴鳴。星流銀彈過，月碾玉輪行。萬里思不極，一天秋更清。欣然有所得，長嘯度蓬瀛。
遊觀音山懷鄉僧貴月溪 鄭思肖
天地一閒人，孤雲自在身。去來心不礙，語默意俱深。山疊千層樹，花連四望春。舊年同笑語，今日獨登臨。
重題多景樓 鄭思肖
無力可爲用，登樓欲斷魂。望西憂逆賊，指北說中原。糧運供淮餉，軍行戍漢屯。何年遂所志，一統正乾坤。
送人之官 鄭思肖
爛醉擁貂裘，揮鞭跨紫騮。客途寒色重，邊地月華愁。旌旆開前道，江山指別州。相逢俄作別，滄海一虛舟。
僧房夜坐 鄭思肖
說到死生處，令人羨出家。法身終不壞，濁世自無涯。梵夾金銷字，經簾綵散花。擁爐待月上，溶雪煮春芽。
聽琴 鄭思肖
洋洋盈耳間，一派水潺潺。意不隨聲盡，心應與物閑。宿雲穿竇出，飛鳥御風還。却喜無人識，支頤看遠山。
寄友人 鄭思肖
御街暫分手，相憶兩相望。生意隨春動，新詩入夢香。九天饒雨露，一水貫蘇杭。地控衣冠會，聲名日日彰。
別故人 鄭思肖
拍馬又登程，餘酣尚未醒。曙蟾消淡白，秋漢覆空青。江走游龍勢，山蟠睡虎形。飄零毋感歎，天地亦浮萍。
就泛省留別 鄭思肖
歌聲送晚酒匆匆，頗快青霄志已通。燈火幾年成舊業，文章今日試新功。九天宮闕春城曉，萬國輪蹄輦路風。每念蒼生受辛苦，願爲霖雨白雲中。
夏駕湖晚步懷古 鄭思肖
豈獨吳王事可憐，人生回首總凄然。空嗟落日猶如夢，不記東風幾換年。寶駕跡消前古地，菱歌聲斷晚凉船。如今城郭都遷變，茅屋荒頹草積烟。
睡覺有懷寄王梅塢垓 鄭思肖
向年治亂屢興懷，此日清閑獨把杯。千古英雄人不見，一樓風雨夢初回。空中變化觀龍見，世上凄凉誤鳳來。須入山林了生死，莫將心迹付塵埃。
送人之行在 鄭思肖
歌斷陽關奏暮笳，東風吹客向京華。三更舟度淞江月，一路春連上苑花。地逼星辰黄道近，山環宮殿紫雲斜。茲遊歸計須宜早，莫遣相思夢繞家。
飄零 鄭思肖
飄零書劍十年吳，又見西風脫盡梧。萬頃秋生杯後興，數莖雪上鏡中鬚。晴天空闊浮雲盡，破屋荒凉俗夢無。惟有固窮心不改，左經右史足清娛。
懷歸 鄭思肖
突兀高樓落照間，此身逈出俯人寰。客心不逐年華老，詩興何曾月夜閑。峽水流歸天際海，淮雲飛度浙中山。杜鵑啼後歸舟發，只有春愁滿載還。
南山老松 鄭思肖
凌空獨立挺精神，節操森森骨不塵。半夜波濤驚鶴夢，幾番風雨護龍身。心貞寧受歲寒變，氣老常涵古意新。終見取爲梁棟去，紫烟空鎖碧磷𥒘。
即事 鄭思肖
河朔杯多席莫逃，碧筩製酒飲兒曹。雨餘地潤南風爽，秋近宵凉北斗高。月下夢歸吳苑路，天涯心繞浙江臯。靈均仙後無人怨，誰肯明時賦續騷。
訪隠者 鄭思肖
石竇雲封隠者家，一溪流水繞門斜。滿山落葉無行路，樹上寒猿剝蘚花。
春日登城 鄭思肖
城頭啼鳥隔花鳴，城外遊人傍水行。遥認孤帆何處去，柳塘烟重不分明。
春詞 鄭思肖
春氣暄妍御夾紗，玉釵雙裊綠雲斜。倚欄看遍庭前樹，盡是枝頭結子花。
懷友 鄭思肖
今日樽前忽憶君，爲憐秋事又平分。坐來凝睇西風久，過盡天邊數片雲。
春日遊承天寺 鄭思肖
野梅香軟雨新晴，來此閑聽笑語聲。不管少年人老去，春風歲歲闔閭城。
贈老王道人 鄭思肖
曾宴瑶池王母家，瞳方鬢黑臉凝霞。休將甲子來相問，知見蟠桃幾度花。
書蘭亭帖後 鄭思肖
千載流芳禊事餘，鼠鬚筆法重璠璵。晉人多喜清虛話，不及蘭亭一紙書。
湖上漫賦二首  其一 鄭思肖
蘚崖蒼潤雨初乾，石罅飛泉噴雪寒。啼斷禽聲山更靜，青松影下倚欄干。
湖上漫賦二首  其二 鄭思肖
一望湖光鏡面平，暮鴉過盡斷霞輕。狂來飛上高峰頂，趺坐松柯叫月生。
仙興 鄭思肖
跣足蓬頭烱碧瞳，劃然長嘯響天風。千巖萬壑無人迹，獨自飛行明月中。
詠懷三首  其一 鄭思肖
讀書陋巷中，愚直與時忤。一鶴仰天鳴，志不在塵土。有懷諸葛公，默然不發語。後世無斯人，清風激千古。
詠懷三首  其二 鄭思肖
居屋雖不大，終日心閑閑。口誦聖人書，立身仁義間。俯仰無愧怍，茲道誠爲難。君子常進德，小人偷自安。
詠懷三首  其三 鄭思肖
驅車欲出門，獨立眺虛曠。恣意杯酒間，舞劍心悲壯。雖在寂寞濱，心實千載上。天地固寥廓，亦當定所向。
吳江垂虹雨後觀荷 鄭思肖
睡龍瞪目開，射光馮夷宮。翻身弄變化，噀水濕洪濛。浪花捲寒雪，斜噴清泠風。雨歇龍歸來，波心卧晴虹。凈洗秋色出，霽景涵青空。爍爍錦炫晝，新綠妬嬌紅。濕香吹不飛，戀抱花心中。醉面仰天笑，月照三吳東。
虎丘 鄭思肖
何年海湧來，霹靂破地脈。裂透千仞深，嵌空削蒼壁。山潤石乳甘，秋冷鐵花碧。闔閭雲空愁，銀虎去無迹。蛟龍鎮奇險，拱護梵王宅。
寄蕭梅初二首  其一 鄭思肖
韞匱玉未售，妄想夜生夢。風霜鬢鬅鬙，談笑氣澒洞。上天宮闕高，凡身血肉重。顧影無其儔，一呼四壁動。抱茲忠義心，慚與猿鶴共。
寄蕭梅初二首  其二 鄭思肖
雁聲杳然來，壯心惕然躍。委身坐枯靜，飛語訊冥漠。會學屠龍技，豈授龜手藥。學成無所用，舉世亦錯愕。孰云方寸微，天地入籠絡。春闊花無邊，雨驟雲不薄。不齊臯夔肩，當跨孤飛鶴。
觀雪 鄭思肖
吾獨愛觀雪，心與雪同色。清興匝空朗，或語或時默。李白有狂才，飛筆寫無極。驚倒天上人，世間曉不得。
古詩三首  其一 鄭思肖
筆田不豐年，百巧皆畫餠。宿火潛永耀，奚慕脫囊穎。汲古飲玄味，至妙終身領。虛懷抱空明，爽語吐清泠。不將白日身，浪走紅塵影。何當踏雲飛，始信驊騮猛。
古詩三首  其二 鄭思肖
醉歌京華春，行邁心摇摇。孤雲未致雨，隨風南北飄。王國天地極，斡運四海遥。城中百萬戶，飛簷插紫霄。傾金買諛噱，仰面氣宇驕。不重讀書人，研苦坐寂寥。我欲封綠章，天門高岧嶢。豈抱浩然氣，長年而漁樵。
古詩三首  其三 鄭思肖
蒼蒼碧玉盤，烏兔東西趒。一氣母群兒，各弄性情妙。雷動蟄龍飛，天老哀猿弔。俯首問洪濛，萬古一長嘯。
秋歌 鄭思肖
凉風捲地吹秋來，秋之爲氣何清哉。紫簫露華浴萬宇，暑神欲駐難裴回。今年舍我去者二百二十有五日，今日之後誰使來日來相催。琥珀滿巵，發越清奇。萬物脆而易化，五官靈而多知。一世之間幾千萬人，一人之心幾千萬變，碎裂神氣紛云爲。液槁矣而告憊，氣翻然而相辭。適之變化，不知其誰。氣母一丸，空虛跳躍。金浮木沉，老怪消鑠。我之變化，亦不知誰。蒼蒼茫茫萬萬古，玄瞳烱歘夜不瞽。醉中喚秋與秋語，秋辭凄脆咽不吐。忽欲騎鯨汗漫遊，海藏飛出白玉鼓。
春歌 鄭思肖
去年秋日作秋歌，今年春日奈春何。往春疊疊疊萬古，來春冥冥春更多。青皇旌旆開天衢，三八二十四頭蒼龍車。大開東方宮殿坐，八荒之內交相賀。紅紫茸茸爛如纈，回首柳花撲晴雪。造物弄人祗片時，弄死世人人不知。我心清泠湛無邊，流光澒洞先天先。前身本在未鑄日月前，黄面瞿曇，長耳老聃，乃吾無量劫後之孫。後身復現搦碎虛空後，當知所南先生爲無量劫前之祖。人生精魄假合舞幻妄，紛如氣丸趒塵土。偶然而來託爲形，飄然而去若無主。今日之今，霍霍詡詡。少焉矚之，已化爲古。胡爲墮影黄泗浦，獨坐翛然看春雨。山蒼蒼，水茫茫，百歲劫劫太極長。我來濯形白雲鄉，大笑世上生顛狂。醉筆作歌字不訛，宛然蒼蛟老蜃勢相拏。
琴女行 鄭思肖
嫦娥開殿當高青，白光染夜生空明。望中泠泠瑩如水，碧透肉鏡雙瞳子。窄袖籠春玉筍嬌，援琴一鼓秋瀟瀟。瑶池女子旨趣別，紫清吹下太古雪。雙鬟翠膩綰香霧，臨風欲控青鸞羽。應悔思凡謫塵土，長向花前憶王母。
遇秋澗 鄭思肖
靈襟吐洩山川秀，擒勒造化歸雙手。玄雲飛雨破青空，聳動萬象鬼神走。我昔先人遊荆州，曾同君醉江漢樓。手捉明月入口吞，足踏清風跨海遊。于今二十二年後，古吳國中相邂逅。先人雖負一代名，不似先生今白首。
雪中醉題 鄭思肖
玄雪冥冥凝不飛，朔雪灑灑晴還落。水神恣意弄奇怪，宇宙一白陰風惡。南州客子心飄颻，狂發長歌破寂寥。醉中瀏亮金石聲，精神秀發意氣驕。故人睨目嗔我怪，撫掌大笑群兒駭。我家萬卷列中堂，古人顛怪皆曾載。須臾酒醒那得知，索紙落筆蛟龍飛。明曉火輪飛出海，來看壁上新題詩。
前雪歌 鄭思肖
玄冥玄玄玄又玄，一夜一尺平階前。故現幻化瞞俗眼，忽變境界爲神仙。彌望潔凈失污穢，與世坦蕩忘欹偏。混沌有影晝短短，穹窿無縫雲懸懸。慢飄如倦欲止歇，斜灑似舞爭便嬛。萬物根蔕不可見，數筆圖畫安能傳。詩戰素手白相敵，酒潮赧臉紅不鮮。老龜縮殻息飲氣，卧龍哆口寒凝涎。木帝捨暖施下土，火精氣馭行中天。須臾被野盡錦繡，四望四野春無邊。
後雪歌 鄭思肖
不知今日是何年，忽然生白照無邊。全體瑩凈妙無象，還我太極未分前。開口大笑說不得，一日一夜獨自顛。與君同此光明域，有辭難鑄玄中玄。醉吐大語吞六合，前古朽言無光鮮。浩然之氣開虛空，舉頭渺渺皆青天。
歲旦登萬佛閣觀雪 鄭思肖
赤脚踏上萬佛頂，全身坐斷清淨境。見大光明遍法界，不見三千大千影。一時八面俱玲瓏，諸塵諸相本無蹤。色不是色空不空，瑩然塞破虛空中。怪見此番寒徹骨，無中弄得光芒出。驀地省得大年朝，即是正月初一日。
火德 鄭思肖
火德續正統，東南氣運昌。雒京都赤帝，魯史筆天王。八極開清曉，群星避太陽。謳歌今有在，曆數永無疆。
德祐二年歲旦二首  其一 鄭思肖
力不勝於膽，逢人空淚垂。一心中國夢，萬古下泉詩。日近望猶見，天高問豈知。朝朝向南拜，願覩漢旌旗。
德祐二年歲旦二首  其二 鄭思肖
有懷長不釋，一語一酸辛。此地暫胡馬，終身只宋民。讀書成底事，報國是何人。恥見干戈裏，荒城梅又春。
我生 鄭思肖
我生逢叔世，凡事倍辛勤。漢鼎亂猶在，胡笳愁不聞。好花嫌朔雪，回雁避南雲。無奈浩然氣，臨風歌古文。
春雪中作寄蕭梅初 鄭思肖
春來頻下雪，彌望漲癡陰。無地可容足，有天能見心。峨冠甘虜笠，正語化蠻音。何日得隠去，深山深更深。
寫憤四首  其一 鄭思肖
天命尚屬漢，大夫空美新。三宮猶萬里，一念只孤臣。淚盡眼中血，心狂夢裏身。勿云今已矣，舉首即蒼旻。
寫憤四首  其二 鄭思肖
未能歸趙璧，我不厭干戈。萬古青天在，三年白骨多。春風仍歲月，世界自山河。寧忍委國難，飛身入薜蘿。
寫憤四首  其三 鄭思肖
北虜昔深入，東甌亦未曾。江山能幾戰，風雨廢諸陵。雲盡喜天出，宵殘願日升。蒼蒼今悔禍，讖應兩中興。
寫憤四首  其四 鄭思肖
不信夜不曉，哀哀鎖暗顰。鐵城蹲敗土，錦國漲腥塵。草泣荒宮雨，花羞哨地春。少焉開霽色，四望一時新。
贈僧 鄭思肖
澹然無所著，暫走世間塵。羅漢來東土，將軍現後身。語香清淨法，心苦亂離春。曾得拈花意，縱橫變化新。
獨釣 鄭思肖
高興一絲在，清風萬古長。不爲周呂望，願似漢嚴光。天下皆秋雨，山中自夕陽。後來有孺子，終久辨滄浪。
書前後臣子盟檄後 鄭思肖
死亦烏可已，丹心闡大猷。恭承父母教，用剪國家仇。日破四洲夜，天開六幕秋。終當見行事，不與世同流。
墨蘭 鄭思肖
鍾得至清氣，精神欲照人。抱香懷古意，戀國憶前身。空色微開曉，晴光淡弄春。凄凉如怨望，今日有遺民。
曉晴 鄭思肖
雨晨輝朗霽，一碧湛無垠。草木新容淨，林巒遠意分。海生東出日，天散北飛雲。却喜風猶競，微凉透夏薰。
晚晴 鄭思肖
落照開空霽，明霞映水鮮。乾文懸造化，土脈潤山川。白滿重圓月，青還不翳天。定鐘聲更徹，通昔喜無眠。
此心 鄭思肖
此心期不變，曾灑血爲盟。舉世無人識，終年獨自行。海中擎日出，天外喚風生。淨盡去雲霧，重開白晝明。
即事八首  其一 鄭思肖
舉頭雲蒼莽，何以喻吾懷。白眼世無偶，青天路可階。湘蘭終戀楚，吳橘不踰淮。龍卧未雷雨，池塘空沸蛙。
即事八首  其二 鄭思肖
棲遲破屋下，書史自徜徉。道不嫌清苦，人皆笑獨狂。晚花虧雨露，老樹慣風霜。莫望闔門北，愁雲天外長。
即事八首  其三 鄭思肖
一說乾坤事，無愁鬢亦斑。心飛空闊外，身墮亂離間。日落經何國，歸雲識故山。憑誰扣冥漠，天道幾時還。
即事八首  其四 鄭思肖
徉狂全性命，守死混樵漁。道否懷才老，心高涉世疏。掌中籌地理，燈下論兵書。愧我非諸葛，何人顧草廬。
即事八首  其五 鄭思肖
山川不可望，荒草苦何深。故國英雄淚，終身父母心。清池函瑩玉，落日墮圓金。休問愁多少，芳年雪上簪。
即事八首  其六 鄭思肖
薰風吹不透，熱惱苦無涯。時異生深恨，雲飛動壯懷。醉談天下事，清坐月中階。此意有誰解，兒童自聽蛙。
即事八首  其七 鄭思肖
大地盡戎馬，皇皇奚所之。此身猶夢裏，無處問天涯。鳥影驚飛彈，蟬聲避過旗。願言仍舊貫，生死太平時。
即事八首  其八 鄭思肖
獨閉衡門坐，無言意極長。赤心懷趙日，綠鬢染吳霜。火正當陽地，風來自午方。連宵驗天象，心宿炳明堂。
宿半塘寺 鄭思肖
一襟清氣足，此夜豈人寰。醉影松杉下，吟身風露間。秋懸當殿月，雲宿近城山。明發騎鯨去，飄然不可攀。
對雨有懷 鄭思肖
世道忽翻覆，愁來痛徹心。腥風行殺氣，淫雨哭秋陰。虜睨朝廷璽，官空帑藏金。妃嬪今草地，宮髻淚中簪。
次韻 鄭思肖
冥迷江樹外，一鳥破雲還。雨雪乾坤變，干戈筆硯閑。命于時不偶，心與道相關。終見二三月，花邊展笑顔。
自挽 鄭思肖
堂堂男子不封侯，與命爲仇死未休。陷虜有歌春夢斷，哭天無地夜魂愁。九清風露極玄處，萬古虛空自在遊。痛恨莫能生報國，從今陰隲溥南州。
一旦 鄭思肖
一旦蒙塵朔漠行，杜鵑哭破舊冤聲。金杯暫飲胡瓶酒，玉鉉誰調御鼎羹。故國夜長天正晦，離宮春盡草初生。小臣有誓曾銘骨，不到神州不太平。
偶成二首  其一 鄭思肖
劍氣熒熒夜屬天，忍觀禾黍廢蒼烟。夢中亦問朝廷事，詩後唯書德祐年。花柳有愁春正苦，江山無主月空圓。如今好棄毛錐子，望北長驅馬一鞭。
偶成二首  其二 鄭思肖
曾受家傳究典墳，自期不與俗人群。君臣位亂綱常在，父母恩深生死分。霽日行空鎔積雪，長風吹曉淨殘雲。坐令世上春光好，長使桃花笑臉醺。
答 鄭思肖
語聲带咽吐新詩，徹骨啣冤痛不知。報國心惟憂漢賊，讀書人肯學胡兒。劍携入手霜三尺，鏡掛當胸月一規。終久難磨天理在，匪伊談笑定時危。
雁足 鄭思肖
雁足冥冥未報歸，此心裂碎有誰知。一懷憤悶心啣苦，兩鬢䰐鬖髮倒垂。醉後愛歌諸葛表，生來恥讀李陵詩。喜吾筋力猶强健，願爲朝廷理亂絲。
次韻三首  其一 鄭思肖
百歲光陰十過三，故山路梗夢中還。看來身在終爲累，悟得心空始是閒。幾度踏雲歸草屋，有時卧雨掩松關。人間轉盼皆陳迹，何必長生久駐顔。
次韻三首  其二 鄭思肖
活計烟波羨謝三，醉眠釣艇去仍還。爲憐死者今何在，笑殺忙人不識閒。燭影欲殘登夜榻，鼓聲未絕啟晨關。匆匆役役塵中走，一見青山一動顔。
次韻三首  其三 鄭思肖
花前歡笑憶春三，何故東君尚未還。一寸心中千種事，百年世上幾時閒。虜遷玉帛猶歸市，馬犯金湯即棄關。生怕朔風吹下雪，飛來點鬢妬紅顔。
古時 鄭思肖
古時明月碧霄間，曾照鸞輿幸蜀還。御座乍空三殿遠，朝儀暫歇六更閑。馬屯腥霧彤墀壞，鶑哭冤春玉戶關。苦是年年歸舊燕，繞簷偷語問龍顔。
補夢中所作 鄭思肖
鴻雁流離夢亦驚，滿懷凄怨足秋聲。此身不死胡兒手，留與君王取太平。
聞陷虜宮女所問 鄭思肖
塵汙宮裝粉不香，死生魂夢只昭陽。一逢人自南來者，垂淚殷勤問二王。
題陶淵明集後 鄭思肖
拂袖歸來未是遲，傳家何用五男兒。不堪生在義熙後，眼見朝廷被篡時。
秋雨 鄭思肖
雲滿長空雨滿山，凄凄風色變新寒。夜來白帝將秋去，萬樹淋漓哭不乾。
逢故人 鄭思肖
曉路雲埋撥未開，霜風空老棟梁材。平生不識悲秋事，今日白頭何處來。
秋成 鄭思肖
秋成田里自人烟，刁斗聲中又一年。王莽貨泉成底事，東都仍用五銖錢。
北望 鄭思肖
紫塞風高直北秋，黄河水自向東流。穆王御馬還宮日，海內封疆只屬周。
南望 鄭思肖
南陽遥望見舂陵，殘雪初消霽日升。鬰鬰葱葱有佳氣，漢家天子必中興。
匈奴 鄭思肖
匈奴殘破漢封疆，江北江南盡戰場。若問生靈誰是主，如今天子又康王。
絕句十首  其一 鄭思肖
羊裘獨釣浙江湄，百姓哀哀苦亂離。但得漢家鴻業在，莫愁光武奮身遲。
絕句十首  其二 鄭思肖
目斷秋江欲暮時，天邊落葉弄愁飛。翠華幸北平安信，只願新鴻带得歸。
絕句十首  其三 鄭思肖
玉輦愁經草地腥，酸風頻捲馬頭塵。我朝三百年忠厚，不信山河屬別人。
絕句十首  其四 鄭思肖
閶門城外水涵空，雁影凄凉落照中。一望秋風數千里，不知何處是行宮。
絕句十首  其五 鄭思肖
草木恩深雨露餘，公卿環列漢庭居。一朝投閣千年笑，却是楊雄不讀書。
絕句十首  其六 鄭思肖
一葉飛秋萬樹寒，行吟憔悴倚欄干。淵明只憶晉朝事，滿眼黄花淚不乾。
絕句十首  其七 鄭思肖
銀漢斜傾玉漏殘，釵蟲熠熠照清寒。最憐今夜下弦月，一半娑婆樹不完。
絕句十首  其八 鄭思肖
騣笠氈靴搭護衣，金牌駿馬走如飛。十三門裏秋光冷，誰夢朝天喝道歸。
絕句十首  其九 鄭思肖
西風滿路奈愁何，昏鼓聲中厭北歌。菱藕市空燈火斷，一城秋怨月明多。
絕句十首  其一○ 鄭思肖
子夜神遊碧落間，群仙飛語下人寰。上天深念蒼生苦，特敕三宮聖駕還。
五忠詠 制置李公 鄭思肖
舉家自殺盡忠臣，面仰青天哭斷聲。聽得北人歌裏唱，潭州城是鐵州城。
五忠詠 丞相李公 鄭思肖
大駕迢迢已北行，淮南猶守九州城。只謀渡海南歸國，不意忘軀博得名。
五忠詠 察使姜公 鄭思肖
殺氣盤空白晝陰，始終不變似精金。直疑碧落三更月，來作將軍一片心。
五忠詠 都統王公 鄭思肖
健兒三百陷胡塵，匹馬孤騰勇過人。至死執刀唯駡賊，自言不作兩朝臣。
五忠詠 隨駕內嬪某氏 鄭思肖
玉殿辭春陷馬塵，忍將羶穢汙貞身。能行男子難行事，羞殺朝中投閣人。
寄同庚友 鄭思肖
淳祐初年同下生，已經三十七番春。此身雖墮胡塵裏，只是三朝天子臣。
即事 鄭思肖
旅瑣曾聽月下猿，至今觸事即愁端。北風昨夜無情甚，又作冬來一信寒。
小春花 鄭思肖
天地無情正北風，飛鴻哀咽亂雲中。此時縱使開千樹，不及東皇一點紅。
對菊四首  其一 鄭思肖
天風吹古秋，獨立殿寒馥。我父昔愛之，終身不忘菊。
對菊四首  其二 鄭思肖
受命太極前，立身晚秋後。一朝揚清香，名動天下口。
對菊四首  其三 鄭思肖
日月雖云逝，山中秋自香。平生抱正色，誰怕夜來霜。
對菊四首  其四 鄭思肖
三逕今非昔，多愁老此身。誰知陶靖節，只是晉朝人。
陷虜歌 鄭思肖
德祐初年臘月二，逆臣叛我蘇城地。城外蕩蕩爲丘墟，積骸飄血彌田里。城中生靈氣如蟄，與賊爲徒廿六日。蚩蚩橫目無所知，低面賣笑如相識。彼儒衣冠誰家子，靡然相從亦如此。不知平日讀何書，失節抱虎反矜喜。有粟可食不下咽，有頭可斷容我言。不忍我家與國同休三百十六年，閲歷凡幾世，忠孝已相傳。足大宋地，首大宋天。身大宋衣，口大宋田。今弃我三十五歲父母玉成之身，一旦爲氓受虜廛。我憶我父教我者，日夜滴血哭成顛。我有老母病老病，相依爲命生餘生。欲死不得爲孝子，欲生不得爲忠臣。痛哉擗胸叫大宋，青青在上寧無聞。自古帝王行仁政，唯有我朝天子聖。老天高眼不昏花，盍拯下土蒼生命。忍令此賊恣殺氣，顛倒上下亂綱紀。厥今帝怒行天刑，一怒天下凈如洗。要荒仍歸禹疆土，四海草木霑新雨。應容隠者入深密，歲收芋栗供母食。對人有口不肯開，面仰虛空雙眼白。
狂歌 鄭思肖
一笑識破天地根，隨意變化易其名。俯御三十六天頂，主宰一氣生羣生。倏歘有怒行號令，億兆雷鼓轟天聲。敕噀龍口數滴水，凈洗世界泠然清。推出火帝照寰宇，萬萬萬世長光明。
黄河清 鄭思肖
丁丑戊寅歲，黄河兩度清。但教大宋在，即是聖人生。亙古理不泯，中天日轉明。這番戡定後，世世永休兵。
自題大義集後 鄭思肖
長夜漫漫發浩歌，生民塗炭果如何。中興車馬修攘在，變雅君臣廢缺多。赤幟開明新日月，青氈恢拓舊山河。誓崇忠義誅姦逆，田海雖遷志不磨。
郊行即事四首  其一 鄭思肖
一變太平業，民生若失巢。乏牛耕瘠土，多馬壞荒郊。花圃半栽菜，穀田今長茅。幡然欲深隠，遠與世相拋。
郊行即事四首  其二 鄭思肖
五年前事別，一說淚滂沱。帝業雖遷鼎，人心未倒戈。日光疑白晝，天影愧清波。背立官塘路，風前慷慨歌。
郊行即事四首  其三 鄭思肖
癡立若忘歸，欲言還又訥。時危恐戄多，國破繁華歇。黄葉辱吳山，綠蕪欺魏闕。兩峰流水聲，偷哭漢宮月。
郊行即事四首  其四 鄭思肖
雲禁江城晝色陰，可憐寂寞讀書身。風霜虐命四五載，雨露潤民三百春。雁落愁聲唯送淚，馬馳怨迹豈成塵。如今不獨桐江上，新著羊裘又一人。
觀顔魯公帖 鄭思肖
吾拜魯公帖，凜然氣如生。終身大唐臣，千載名崢嶸。愧彼今之人，獸心蠹天經。
苦懷六首  其一 鄭思肖
我行荒野間，風埃苦浩浩。嗟汝後生者，惟恐不見老。世事如霜木，顔色盡枯槁。愁來不即死，反爲命所惱。今人真小兒，語話尚癡倒。不辨親與仇，得食即爲好。焉知父母心，茹痛傷懷抱。難報三春暉，滿地皆芳草。
苦懷六首  其二 鄭思肖
滔滔流波瀾，百川俱頹靡。競羨呂望貴，獨欠伯夷死。小恩尚思報，大義反忘恥。國家三百年，果何負於爾。
苦懷六首  其三 鄭思肖
南山一何高，支脈遠不斷。巉巖峰巒間，松柏蒼翠滿。面陽地力盛，萬物發新暖。我欲飛至之，惜哉羽翮短。
苦懷六首  其四 鄭思肖
昔爲天上雲，今作地下塵。踠足屢哭懊，痛惜六尺身。父母生我時，教我爲賢人。生得男兒骨，一死亦精神。疇謂迫中年，墮影濁水濱。跼蹐走殘命，語颯氣不伸。固知復繼剝，霜雪天地仁。願得一脈暖，散爲天下春。援手水火間，以道拯斯民。俾知尊卑位，萬世不湮淪。
苦懷六首  其五 鄭思肖
我命而爲人，形異禽獸生。所以異者何，不越綱常行。斯道如日光，千古同一明。胡爲舍白晝，摘埴塗冥盲。伯夷聖人遠，雙瞳空晶晶。悲風吹語斷，天闊青山橫。
苦懷六首  其六 鄭思肖
古人立志高，爲義不爲己。今人所見卑，獨爲貧賤恥。不義富貴生，寧以餓而死。遺體非不重，所懼悖於理。我稟清淑氣，生而秀爲士。讀書三十年，頗知六經旨。質之以人道，所言皆如此。奚乃滯風塵，爾汝弄歡喜。浙山高蒼蒼，浙水清瀰瀰。三歎動遐思，清風響兩耳。暫焉深隠去，長鑱訪園綺。敬俟時之清，終其天倫爾。
己卯十一月朔又夢食梅花夢中作 鄭思肖
雁宇高高兔國斜，濕花飛露沁流霞。狂來清興不可遏，喫盡寒梅一樹花。
遣興二首  其一 鄭思肖
獨笑或獨哭，從人喚作顛。生惟嗜食菜，貧亦恥言錢。清興遊空外，孤愁抱日邊。所憂無別念，雁又犯南天。
遣興二首  其二 鄭思肖
傳家曾受易，所得亦良深。今古豈二道，死生惟一心。顛風掀曠野，癡雪厄寒林。不改隠居操，扃門自鼓琴。
送僧游西湖歸永嘉 鄭思肖
大地瘡痍痛正新，南歸不避雪紛紛。柳邊人憶一湖錦，松下僧閑九里雲。熟路有緣家易到，空經無字世難聞。菖蒲澗水濯雙足，雁蕩山巔曝夕曛。
結交二首  其一 鄭思肖
鳳鴞同爲禽，麟虎同爲獸。以彼善惡殊，致令分去取。惡者僞以善，惑世不可究。唯在行事間，以理觀於久。或不近人情，避之如避臭。君子重結交，芳名垂宇宙。
結交二首  其二 鄭思肖
伐木義不古，僞敬溢顔面。交接無真情，面是背乃變。疏則易爲恩，密則將成怨。當學晏平仲，終始保相見。
隠居謠 鄭思肖
布衣暖，菜羹香，詩書滋味長。
醉鄉十二首  其一 鄭思肖
破得愁城了，仍還太古風。渾然無事國，不與世相通。地邁華胥外，天歸混沌中。蠢哉蠻觸氏，苦死角英雄。
醉鄉十二首  其二 鄭思肖
狂藥蛻凡骨，疑來別一州。形骸閑若棄，風壤曠無憂。屢有聖人至，難同惡客遊。所交惟陸諝，落魄老菟裘。
醉鄉十二首  其三 鄭思肖
盎然非世境，樂意渺無垠。暖骨通仙處，寒冬能幻春。眼空天亦小，心凈月逾新。昔者李太白，於茲竟瘞身。
醉鄉十二首  其四 鄭思肖
太和國土裏，風味極清柔。意外竟忘世，胸中不夢秋。日蒸春氣湧，地漾水光流。此即神仙窟，何須更十洲。
醉鄉十二首  其五 鄭思肖
獨到至樂處，于于自在行。身心全去礙，骨肉若通明。劫外冥天地，空中一死生。却觀凡世界，眇爾幻漚輕。
醉鄉十二首  其六 鄭思肖
誰居此域作生涯，偏許劉伶畢卓家。屋影空空天渺漭，燭光閃閃地橫斜。春紅軟玉頹衣樹，秋碧流波漾纈花。接壤或通三島路，任他苦海事如麻。
醉鄉十二首  其七 鄭思肖
萬里和風眼底回，陶陶樂土隔飛埃。暖浮花思春初透，紅漲霞紋潮正來。長駐童顔驅老去，不教玄鬢受愁催。舉頭閶闔手能摸，更欲乘風過九垓。
醉鄉十二首  其八 鄭思肖
風物清妍地不塵，一天無盡四時春。此中正屬忘懷境，來者多應避世人。
醉鄉十二首  其九 鄭思肖
紅潮初上玉船空，假道青州一水通。相去塵寰千萬里，不愁日夜不春風。
醉鄉十二首  其一○ 鄭思肖
大哉春宇，溫厚凝聚。靡有沍寒，暖於吹煦。厥俗孔洽，恬無憎妬。高陽之徒，歷年熟路。惟楚屈平，欲來莫赴。我至是邦，妙莫能喻。至和滋形，神與天遇。載朗笑詠，金玉韶頀。至清之氣，噓呵風露。喜若悟道，默契玄趣。陋彼市朝，喧隘弗寤。願我遐年，克壽厥寓。
醉鄉十二首  其一一 鄭思肖
天道何冥冥，委形闢空杳。曠劫土坦平，沖氣藹雲杪。不入禹封疆，拓地八荒表。空洞無邊涯，一切境界小。骨柔春香濃，目紺夜光瞭。洪荒上古前，命不爲愁剿。卑哉蒼生愚，役心顔貌愀。窗猴狂摇摇，野馬走擾擾。髓竭沖融膏，渴命竟枯夭。奚不來此邦，軟坐廓幽眇。刳刷膏肓俗，滌濯肺腑皎。騁駕無可遊，一生事足了。
醉鄉十二首  其一二 鄭思肖
窮冬驕寒凍地裂，北望朔方常下雪。五臺積古雪不消，鳥獸毛氄結凍血。江南昔有酒如澠，蔗漿麟脯相憑陵。朝廷有道四海清，既醉鳧鷖歌太平。九土夜市徹天明，樓紅陌紫喧簫笙。豪氣一飲一千鍾，喚得國裏春風生。千金少年百花眼，左右捧擁上天行。戰鼓聲多瓦欲飛，從此百姓無寧時。龍遭鱔舞鼠變虎，恣意反覆弄風雨。如今寂寞不救飽，髑髏眼睛生秋草。空欲拍弄百斛船，莫羨釀來曝背眠。何如我入壺中遊，喝雲開破天外天。翠錦幃幕車渠土，八面雪白淨無烟。水王雙闕瓊膏填，使得五行顛倒顛。坎離媾春中央宮，俯現摩醯王王仙。手執乾坤萬化柄，斟酌混沌殻中髓。嚥得半掬碧色雲，夙根無明百雜碎。萬綠俱空恬無爲，四股馥郁紅玻瓈。自然氤氳太和身，融融洩洩先天春。形化爲氣輕於霧，飛御慈盼福下土。金相朵朵鮮綠雲，花甃綵衢跨空住。八十一天開玉殿，天天互透長生路。憨湧醴泉雨甘露，孕牛産麟鰥蛟舞。九苞鳳凰對舞鳴，鈞天清戛雲璈音。敕取龍猛大士藥，盡點大地變黄金。嫦娥搦弄團圓雪，拋向下界懸作月。銀光倒潑白泠明，笑吻霏霧飄香冰。戲擲火丸煎海乾，珊瑚萬樹紅斑斑。抱出懶雨活龍帝，拔髯痒鼻激噴嚏。鼻氣環空掛白虹，垂脚東貫大荒東。八八翠衫蓬萊兒，舞撒寶花雙逶迤。千丈白眉老神翁，前導萬從開天倪。徑出盤古頂外行，劫風浩浩空掀轟。呵暖爲春吸爲冬，濁世甲子剎那中。數數老松化石了，籛鏗小廝半刻夭。我之大醉八萬四千歲，小醉三千六百日。世上幾回漢與唐，苦於爭戰悲獝狘。萬國黔首行飯囊，鬼貌藍色心茫荒。狹步蹩躠羶埃裏，蜉蝣拜天祈壽長。氣濁謦欬不清響，啾啁碎聲群爭攘。生來不識快活國，紛華外勝奪心王。晝夜火燒菩提樹，背井索水喫且僵。哨地荒年苦命活，籧篨戚施瘡痍傷。貧者逼迫富者狂，一漥血氣六賊戕。眼望天上金銀落，壘瓊架屋鐵築牆。莫知仁義爲何物，冷笑詩書今不香。沉酗私欲反爲醒，嫌說青山白雲人。群昏鼾齁摇不覺，强語以道必生嗔。忽笑大笑休休休，回視若輩愁如仇。揮手長揖永相謝，千劫萬劫逍遥遊。
醉鄉箴 鄭思肖
維人之生，所主者德。瞿瞿良士，藹然溫克。其天其游，養和於默。勿爲氣奪，遷其常則。爾敬爾身，天命難必。罔越乃行，終其永吉。
德祐六年歲旦歌 鄭思肖
天運無情歲事新，大寶虛位孤王春。晝出銜恤夜夢哭，皇皇五載臣無君。南望二王未駐蹕，北憶三宮猶蒙塵。祅祲蝕日地軸折，冤氣上騰霾蒼旻。百姓茹苦痛徹髓，大事未定焦如焚。我寧久處遯悶中，遽忍終死爲逆民。大哉父母之遺體，與生俱生仁義身。天鍊精金鑄我心，上籀忠孝兩字文。痛憶我君我父母，眼中不識天下人。不變不變不不變，萬挫以死無二心。醉喝海嶽尚翻動，不信不滅犬羊群。或謂逝水不可復，叱我癡忠空愁顰。焉知漢絕十八載，光武乃興舂陵兵。即此一語斷世事，仰面再拜淚如傾。
苦雨 鄭思肖
霖霪厄晴光，胸臆堆倥傯。魍魎嘯陰風，砭中肌骨痛。物象各憂囚，坤輿一澒洞。死禁朝陽升，私竊陰權弄。我剖一寸心，灑血聲大慟。叫天開光明，晝夜永不霿。
勵志二首  其一 鄭思肖
炎正遭中微，冠屨紛倒置。四壁皆楚歌，獯鬻何凶熾。萬命墮荆棘，身與豺狼值。攢眼刺荼毒，地無隙可避。君子餓欲死，爲時所唾詈。白晝行夢中，更相問憔悴。我蟄茅茨下，有生痛自愧。寒燈弔老影，惻惻不遑寐。憂抑併填膺，反覆論此事。嗣君尚幼沖，厲階誰所致。權奸弄破國，珠玉亂走地。曾謂頃刻間，一蹶失神器。風沙犯天顔，生死一葉寄。勢去若瓦解，哀告不可譬。太廟櫪胡馬，太學巢胡吏。殿閣奏秋凉，羣羣走魈魅。凄風吹宮花，春不肯明媚。哀笛破深愁，滿目新亭淚。我朝聖明君，一一皆善治。涵育三百年，豈無忠義士。我讀我父書，頗曾識大義。無以死恐我，死亦心不二。殘生齧膽檗，氣怒頻裂眥。或時坐如死，突眼噤相視。先王澤未泯，中興斷可冀。仰呼籲不平，挺身攄大志。四方皆風動，德化成漸被。春秋生殺權，華夷有定位。後有董狐筆，當嚴於載記。爰以明人倫，永使勿顛墜。
勵志二首  其二 鄭思肖
大哉天地經，森然不可踰。聖人治天下，綱常安厥居。誰謂遭大變，干戈血模糊。天地忽破碎，虎狼穴吾廬。毒氣孽萬物，草木俱焦枯。我爲國之臣，於義當捐軀。受死不爲痛，國家終何如。念此迫我心，萬劍裂肌膚。骨腐尚銜冤，且爲國家圖。鬼神果有知，聞之亦欷歔。
春日偶成五絕  其一 鄭思肖
山塘遊舫接荒城，縱有笙歌耳不清。深憶國家無事日，人心和氣是春聲。
春日偶成五絕  其二 鄭思肖
曉來怕上最高樓，春盡時光只似秋。草木荒寒生意澀，風腥雨膩一天愁。